Ajangizko Mugari Bira mendi irteera domekan izango da - Busturialdeko Hitza : Busturialdeko Hitza\nAjangizko Mugari Bira mendi irteera domekan izango da\nDomekan Mugari Bira mendi irteera egingo dute ajangiztarrek, laugarren urtez antolatu baitute herriko mugak ezagutzeko ibilaldia. Aurten, gainera, barritasun bategaz dator mendi irteera, parte-hartzaileek ez dute-eta asfaltoa zapalduko. Izan be, ibilbi...\nDomekan Mugari Bira mendi irteera egingo dute ajangiztarrek, laugarren urtez antolatu baitute herriko mugak ezagutzeko ibilaldia. Aurten, gainera, barritasun bategaz dator mendi irteera, parte-hartzaileek ez dute-eta asfaltoa zapalduko. Izan be, ibilbide guztia inguruko basoetatik eta zelaietatik egingo dute.\nAurreko urteetan bezala, ibilbide bi izango ditu mendi martxak: bata helduentzako eta bestea umeentzako. Nagusientzako ibilaldiak 20 kilometro izango ditu eta 08:30ean hasiko dira oinez parte-hartzaileak. Umeentzako ibilaldiak, bestalde, zortzi kilometro inguru izango ditu eta 09:30ean hasiko da. Irteera eta helmuga Ajangizko udaletxearen aurrean kokatu dituzte antolatzaileek bi aukeretarako.\nMendi martxak lau ordu inguruko iraupena izango du eta ibilbidean anoa postu bat jarriko dute.\nIzena emoteko aukera bi izango dira, kontu korronte bidez edota egunean bertan ordaindu baitaiteke. Kontu korronte zenbakia 2095-0315-80-91-1047391-0 da. Domekan izena emon gura dutenek, bestalde, 08:00etan joan beharko dute Elexalde auzora. Bost euro ordaindu behar dira izena emoterakoan.\nIbilbidea amaitzerakoan, mokadutxoa jateko aukera izango dute parte-hartzaileek. Izan be, lunch-a emongo du Udalak. Ondoren, parte-hartzaile bakoitzari opari bat emongo diote antolatzaileek.\nIaz 200 mendizale inguru batu ziren Ajangizko Mugari Bira-n. Orain arte, mendi martxa horrek izan duen parte-hartzerik handiena izan da berori.


Mila erosketa bonu jarriko ditu salgai udalak, herriko kontsumoa suspertzeko - Azkoitia - Maxixatzen.eus\nMila erosketa bonu jarriko ditu salgai udalak, herriko kontsumoa suspertzeko\nAnartz Izagirre 2020-12-02 11:17\nOstiraletik aurrera eskuratu ahal izango dira bonuak, aurrez aurre zein online. Bonuak 40 eurotan salduko dituzte, eta 60 euroko balioa izango du bakoitzak. Ana Azkoitia Ogasun zinegotziaren arabera, kanpainaren helburua da COVID-19ak eragindako inpaktu ekonomikoa arintzen laguntzea.\nHilabete baino gutxiago falta da Gabonetarako, eta Azkoitiko Udalak mila bonu jarriko ditu salgai etzi, ostirala, herriko saltokietan gastatzeko. Bonuak herriko kontsumoa suspertzeko eta merkatariei, ostalariei nahiz zerbitzuen sektoreari COVID-19ak eragindako krisia arintzen laguntzeko izango dira; 40 eurotan salduko dituzte, eta 60 euroko balioa izango du bakoitzak. Beraz, 60.000 euroko negozio-bolumena eragingo du kanpainak.\nAna Azkoitia Ogasun zinegotziaren arabera, kanpaina honen bidez COVID-19ak eragindako inpaktu ekonomikoa arintzen lagundu nahi dute: "Dendarik eta tabernarik gabeko herri bat, mutututako herria da, tristea. Guztiok jar dezakegu gure partetik gure kaleei bizirik eusteko eta gozatzeko. Tamalez, koronabirusari aurre egiteko neurri gogorrak hartzea derrigorrezkoa izan da, salmenten jaitsiera eraginez eta establezimenduak ixtera behartuz. Ezinezkoa da galdutako guztiaren eta kanpainaren artean oreka lortzea, baina uste dut garrantzitsua dela, ez bakarrik salmentengatik, baizik eta herritarrak jabetzeko herrian erosteak duen esanahiaz".\nUda aurretik egindako kanpainan egin zuten moduan, oraingoan ere bonuak sektoreka banatuko dituzte. Erosleek, guztira, bonu baten truke sei txartel jasoko dituzte, eta horietako bakoitzak hamar euroko balioa izango du. Txartel bakoitzak kolore bat izango du, eta sektore konkretu batean gastatu ahal izango da horietako bakoitza. Salbuespena hori kolorea izango duen txartela izango da, elikadura sektorean ez ezik, gainontzeko sektore guztietan erabili ahal izango baita. Kanpainan parte hartu duten saltoki guztiek kartel bat izango dute beren lokalean, erosleek jakin dezaten zein txartel erabil daitekeen establezimendu bakoitzean.\nHonako hauek izango dira sei sektoreak:\nKafetegiak, jatetxeak, tabernak, gozotegiak, gozoki-dendak.\nModa, oinetakoak, osagaiak, kirol-dendak, mertzeriak, bitxidendak.\nIle apaindegiak, estetika, masajeak, dentistak, podologia, optikak, farmaziak, parafarmaziak, drogeriak, lurrindegiak, belar-dendak.\nZerbitzuak, kopistegiak, papertegiak, bidaiak, aholkularitza, gasolindegiak, lore dendak, autoeskola, iturgintza, kristaldegia, dekorazioa, burdindegia, eletrogailuak, estankoak, informatika, tindategiak, pentsu-denda, aseguru etxeak, argazki-dendak.\nAzkoitiaren arabera, bonuak sektoreka banatzearen erabakia Herrixen merkatari elkartearekin hitz egin ostean hartu dute: "Bonua sektoreka banatzeak helburu bakarra du: kontsumoa ez dadila establezimendu bakar edo gutxi batzuetan kontzentratu. Kanpaina dendariei, ostalariei eta zerbitzuei laguntzeko da, eta sektoreka erabiltzearekin batera sektore guztietara iristen da laguntza; bidezkoa dela deritzogu".\nOstiraletik aurrera, salgai\nEtzi, ostirala, jarriko dituzte salgai bonuak, eta bi modutan eskuratu ahal izango dira. Batetik, Azkoitiko Udalaren webgunean eta www.dendago.com/azkoitia helbideetan erosi ahal izango dira txartelak; 500 bonu jarriko dituzte salgai sarean, 10:00etatik aurrera. Erosketa egiterakoan NAN zenbakia eta helbidea eman beharko dituzte erabiltzaileek, eta gutun ziurtatu bidez jasoko dituzte dituzte bonuak norberak adierazitako helbidean. Erabiltzaile bakoitzak gehienez bi bonu eskuratu ahalko ditu.\nBestetik, ostiralean bertan bonuak eskuratzeko postua jarriko dute Kontzejupean. Goizez, 10:00etatik 13:30era 250 bonu egongo dira eskuragarri; arratsaldez, berriz, beste 250 bonu erosi ahal izango dira 17:00etatik 19:00etara. Erabiltzaile bakoitzak gehienez bi bonu eskuratu ahalko ditu, eta NANa eskatuko zaie —erosleek 18 urtetik gorakoak izan beharko dute—.\nTxartelak ostiraletik hasi eta urtarrilaren 5era bitartean erabili ahal izango dira, eta erosketek hamar eurotik gorakoak izan beharko dute bonuak erabili ahal izateko. Bestalde, txartelak ezingo dira supermerkatu handietan erabili, kanpainan parte hartu duten saltokietan gastatzeko baitira.


"Arropei lotutako altxor ugari daude euskal ondarean" - Gipuzkoako Hitza\n“Arropei lotutako altxor ugari daude euskal ondarean”\nErdi Aroan, burukoak janzten zituzten euskal emakume ezkonduek. Gutxienez hiru mendetan erabili ziren, baina jantzi ezezagunak dira gaur egun. Haien historia berreskuratu nahian ari da Pardo.\n2020, azaroak 20 Elkarrizketa, gipuzkoa 310\nEuskal kultura eta ondarea modaren eta diseinuaren bidez berreskuratzeko asmoz sortu zuen Amarenak proiektua Oihane Pardok (Donostia, 1986), duela lau urte. Besteak beste, euskal emakumeek Erdi Aroan erabiltzen zituzten burukoen historia berreskuratzeko proiektu bat du esku artean gaur egun.\nAmarenak proiektuaren barruan, euskal emakumeek Erdi Aroan erabiltzen zituzten burukoak aztertu dituzu. Nondik nora sortu zitzaizun jakin-min hori?\nAmarenak-ekin, urtebete pasatxo daramat Elkano fundazioarekin elkarlanean. Mundu biraren 500. urteurrenaren harira, garai hartako marinelen jantziak begiratzen hasi nintzen, eta garai hartako euskal gizon-emakumeak nola janzten ziren ere bai. Horrela aurkitu nituen burukoak. Mari Domingiren irudia banuen buruan aurrez, baina ez nekien buruko horiek nondik zetozen eta nolakoak ziren, eta ikertzen hasi nintzen.\nIkertu duzunaren arabera, nolakoak ziren? Zer funtzio zuten?\nAtentzioa eman didaten gauzetako bat da zer aniztasun zegoen. Berrehun irudi baino gehiago bildu ditugu, eta denak dira oso ezberdinak. Punta forma duen hori dugu denok buruan, baina denetik dago. Funtzioari buruz teoria asko daude, baina argi dagoena da ezkondutakoan janzten zituztela. Euskal emakumeek, Erdi Aroan, ezkondu arte, ilea motz-motz eramaten zuten, eta hori ere harrigarria egin zait.\nZer mendetan erabili ziren?\nGarairik gorena XVI. mendean izan zuten, baina guk aurkitu dugun lehen irudia XIV. mendekoa da. Hiru mendez gutxienez izan ziren burukoak euskal emakumeen janzkeraren ezaugarri, eta harrigarria da gaur egun ia ez ezagutzea.\nEta zergatik utzi zioten erabiltzeari?\n1600. urtean Elizak dekretu bat atera zuen, esanez ea zer gertatzen zen Euskal Herrian, emakumeek oso gauza esplizituak eramaten zituztelako buruan. Antza denez, ez zioten kasu handirik egin, eta handik 23 urtera beste dekretu bat atera zuten. Garai hartan, gainera, globalizazioa ere hasi zen, eta gizakia konturatu zen mundua uste baino askoz handiagoa zela. Beste lekuetako modak ere sartu ziren, eta burukoa desagertuz joan zen pixkanaka.\nZein iturri erabili dituzu ikerketa egiteko?\nAntzeko lan prozedura erabiltzen dut beti: ez naiz ikerlaria, baina iturrietara joaten naiz. Kasu honetan, Donostiako San Telmo museoarekin, Bilboko Euskal Museoarekin, Baionako Euskal Museoarekin eta abar nago harremanetan. Vascos y trajes eta Paperezko jantziak liburuak ere kontsultatu ditut. Garai hartako espedizioetan, marrazkilariak ere bidaltzen ziren, eta munduko toki ezberdinetan jendea nolakoa zen marraztea izaten zen haien lana. Kodex horiek gehienbat liburutegi nazionaletan daude, eta Espainiako, Frantziako eta Alemaniako liburutegiak kontsultatu ditugu.\nGipuzkoako Diputazioak sustatzen duen PiztuMETA finantzaketa kolektiborako kanpainan parte hartu duzu, eta lortu duzu gutxieneko ekarpena. Zein da orain zure asmoa?\nArroparen bidez istorioak plazaratzea da gure helburua, eta, horretarako, janzteko moduko arropa diseinatzen saiatzen gara, jendeak ez badu erabiltzen, transmisioa eten egiten delako. Batzuk oso eleganteak izan arren, buruko haiek berriro erabiltzea ez genuen oso erreala ikusten. Berrehun irudi baino gehiago bildu ditugu, eta finantzaketa kolektiboaren helburuetako bat da jendeari aukeratzeko aukera ematea; egin duten ekarpenaren arabera, boto kopuru bat jasotzen dute parte hartzen duten guztiek. Jendeak aukeratutako lau irudiekin kamisetak serigrafiatuko ditugu. Liburu bat ere egingo dugu. Jendeak burukoak ezagutzea nahi dugu, eta kamisetekin bakarrik motz geratuko ginela pentsatu genuen.\nAmarenak sortuta, kaikuarekin egin zenuen lehen proiektua.\nKaikua errekuperatzea nahi nuen, baina ez hori bakarrik: asko interesatzen zitzaidan kaikuaren historia ere, eta horrela hasi nintzen ikerlariekin harremanetan jartzen. Euskal ondarean arropei lotutako altxor ugari daude, eta orokorrean oso ezezagunak dira edo informazio gutxi dago. Iruditu zitzaidan moda izan zitekeela horiek ezagutzeko bide erraz bat.


Sortu opari paregabeak eta oroitzapen preziatuak Robbins-en Crafter-en HeART | YANJIN\nAma eta alaba, elkarrekin bizi diren bikoteen bila, ikastetxeko dirua biltzeko ekitaldiak, haurren urtebetetze festak, familia topaketak eta baita ezkongaien dutxak ere; egia esan, edonork dibertigarria bilatzen du, eskuz egindako opariak eta oroigarriak egiten ditu. Crafter-en HeArt Studio Binzen.\nOroitzapen esanguratsuak eta preziatuak utzi zituzten giro dibertigarri batean, lasaitu eta esperientziaz gozatzeko.\nCandace Beal (Candace Beal) jabea baikorra da, indarrez eta irribarre biziz betea, negozio honen eragilea. Negozio hau duela urtebete baino gehiago hasi zen eta eskuz egindako zeramikazko Gabonetako zuhaitzen esperientzia eskaini nahi du.\nGaur egun arte, aholku erabilgarriak, kolore aukerak, trikimailuak, trikimailuak eta iradokizunak eskaintzen ditu artista aspirante bakoitzari eskuz egindako opari paregabeak nola egin gidatzeko, hala nola kalabazak, ukuiluko edredoiak, hormako esekigailuak, Bai, zeramika asko daude Gabonetako zuhaitzak.\n"Estudioa Caroline alaba galdu nuenean hasi zen", esan zuen Candicek. “24 urteko neska polita, polita eta kementsua da. Dena maite du. Jendea, maskotak, barreak, lagunak eta entretenimendua gustatzen zaizkio ».\nCarolinen marko handiko erretratuak bisitariek senideekin eta lagunekin partekatzen dituzten une zoriontsuak gogorarazten dizkigu. “Luma eta arkatzak gustatzen zaizkio, marraztea eta gauza ederrak sortzea. Beraz, gogoratu, Crafter-en HeART Studio ireki nuen ”.\nRobbins-en izandako esperientziari buruz, Candicek esan zuen: "Moore konderria oso ona da. Ez dut nahikoa esan komisarioari eta herriari buruz. Asko lagundu digute ".\nSaltoki hutsa estudio moderno bihurtzeko garaia iritsi zenean, Candacek aspaldiko lagun eta kontratista Danny Moore bisitatu zuen, Ipar Carolinan, Bonlee inguruan.\n«Gauzak ondo egiteko modua du. Zerbait egin nahi duenean, ezerk ez dio eragotziko ». Esan zuen. Hilabete eskasean, alfonbra berria jarri, hormak margotu, apalak jarri eta mostradorea jarri zen, guztiak iazko urriko inaugurazio handirako prest zeuden.\nGabonetako zuhaitz enblematiko hauei buruz, "gustatzen zait jendea etortzea eta gauzak prestatzea", esan zuen Candicek. «Mahai azpian ibili ziren. Poteak eta pintzelak desagertuta zeuden. Hona iritsi nintzenean, prest zeuden. Ez dakigu zein kolore, beti izan baitira kolore guztiak. Nik marinoa, Carolina urdina, ardoa gorria eta arrosa dut. Esan nahi dut, morea daukadala ».\nAurten merkaturatzea aspaldiko kamioi bat da. Garai bateko kamioia ohean etzanda edo Gabonetako zuhaitza hustu dezake, zure osagarriak gehitzeko.\nAntzinako efektua zeramikazko kamioiari ur freskoarekin diluitutako pintura beltzezko geruza bat gehituz lortzen da eta gero beste kolore bat emanez itxura zaharra emateko. Azken urratsa da zigilatzeko azkar gogortzen den distira bat aplikatzea eta, ondoren, elur testura nahikoa edo zuhaitzari txinparta jartzea, memoria preziatu paregabea osatzeko.\nGabonetako kamioiak zuhaitz itxurako apaingarri koloretsuak ditu, oinarrian bonbilla txiki bat sartzen duzunean dirdiratuko direnak. Farolek ere distira egiten dute.\nNorth Moore High School-eko Helen Maness (jubilatua) aspaldiko irakaslea Crafter-en HeART estudiora joaten da ireki zenetik. "Gustatzen zait", esan zuen Helenek. “Lasaigarria da. Modu dibertigarria eseri eta algara asko gozatzea da, eta gero zure lanarekin gozatzea. Sormenerako aukera maite dut, eta Candacek oso erraza eta oso dibertigarria egiten du ».\nCrafter-en HeART estudiora hurbildu zen edonork jarrera bikaina eta ilusio espiritua utzi zituen. Noski, beren gauzak egin zituzten. Ba al dago modu hoberik?\nCrafter-en HeART Studio Robbins erdialdeko 105 S. Middleton St kalean dago. Mesedez, jarri harremanetan haiekin 910-569-7000 telefonoan, posta elektronikoz CraftersHeartInRobbins@gmail.com helbidera, Facebook-en edo www.CraftersHeartStudio.com webgunean.


Iñigo Letamendiak eta Juan Aranagak irabazi dituzte Sonakay taldearen kontzerturako sarrerak - Azpeitia - uztarria.eus\nUztarria.eus 2020-01-31 13:22\nSonakayk bihar, zapatua, eskainiko du kontzertua, 22:00etan hasita, Sanagustin kulturgunean. Uztarria jarri da dagoeneko sarreren irabazleekin harremanetan.\nSonakay taldeak bihar Sanagustin kulturgunean eskainiko duen kontzerturako bi sarrera zozkatu ditu Uztarria Komunikazio Taldeak. Iñigo Letamendia eta Juan Aranaga dira Sonakayren emanaldirako sarrera bana eskuratu duten Uztarriaren bazkideak. Uztarria dagoeneko jarri da bi irabazleekin harremanetan.


Emozioz beteriko finalak izan zituen Elorrioren Oroimenezko Torneoak – Euskal Heriko XISTERA Kluben Kluba\nMarkina-Xemeinen jokatutako Elorrioren Oroimenezko Torneoak emozioz beteriko finalak izan zituen. Oroitzapen asko izan ziren orain dela urte bat zendu zen pilotaria buruan zela. Bere familiakoek ere ez zuten galdu nahi izan, eta baita pilotari ohi asko ere bertan izan ziren.\nFinalak, berriz, onak izan ziren. Hirugarren mailan, Arakistainek eta Oierrek 30 eta 25 hartu zituzten mendean Zelaia eta Alain Basterretxea. Ondoren, Bigarren mailakoan, Aaronek eta Atain II.ak irabazi zuten txapela, azkeneko neurketa honetan Alex eta Danel Mandiola 30 eta 18 mendean hartuta eta azkenik maila nagusian, Kosmek eta Mancik 30 eta 26 irabazi zieten Gaizkari eta Ibarluzeari.\nEtxebarriko jaien barruan pilota jaialdia izango da ostegun honetan 17.00etatik aurrera. Eskuzko bi partiden ostean, 18.30 inguruan izango da zestako partida. Bertan, Antxon eta Lekue, Arberen eta Jon Mandiolaren aurka arituko dira.


Osasun-langileei txertoa jartzeko kanpaina: NI LEHENENGO - Sindicato Médico de Euskadi\nInicio » Osasun-langileei txertoa jartzeko kanpaina: NI LEHENENGO\nOsasun-langileei txertoa jartzeko kanpaina: NI LEHENENGO\n2021, urtarrila, 23\nTxertaketa kanpainan gertatzen ari diren egoera xelebreek ederki asko erakusten dute ez dagoela irizpide argirik zein langileri jarri txertoa lehenengo erabakitzeko orduan\nJoan den astean hasi zen osasun-langileei txertoa jartzeko kanpaina. Egia esateko, kanpaina benetan kaotikoa izaten ari da. Aurreikuspen, antolaketa eta kontrol falta itzela nabaritzen dira.\nAdministrazioarekin egin dugun azken bileran, berriro eskatu diogu Osakidetzari, eta ez da lehenengo aldia, garbi esateko zein irizpide estrategikori jarraituko dion lehenengo txertoak zein profesionali jarri erabakitzeko orduan. “Lehen mailako” langileei buruz hitz egin ziguten, hau da Covidaz gaixotutako pazientekin zuzen-zuzenean dihardutenei buruz: ZIUetan, larrialdietan, pneumologian eta barne-medikuntzako instalazioetan eta, jakina, Lehen Mailako Arretan.\nBaina, egia esate aldera, badirudi ez dagoela irizpide argi eta zehatzik, ESIetan askotariko egoerak gertatzen ari baitira, bakoitza bere kasa dabilela ematen du.\nJakin badakigu Covid gabeko instalazioetan diharduten langile askok dagoeneko jaso duela txertoa, aldiz larrialdietako eta Covid instalazioetako edo Pneumologiako langile askok ez. Eta ez hori bakarrik, aldi berean, badakigu osasun-zentro batzuetan txertaketak gelditu egin direla, dosiak amaitu egin zaizkielako. Dena dela, Osakidetzak ziurtatu digu une bateko arazoa izan dela eta, laster, txerto gehiago jasotzea espero dutela.\nEgoera horrek ziurgabetasun handia sortzen du profesionalen artean, eta, gainera, hori guztia gutxi ez eta, aste honetan jakin dugu Santa Marina eta Basurtoko ospitaleetako bi kudeatzaileen dimisioaren eta kargu-uztearen berri. Bi uko-egite horiek, itxura guztien arabera, Covid-19ren aurkako txertoa ez zegokienean jartzeagatik gertatu dira, txanda pasa egiteagatik, alegia. Are gehiago, dirudienez, haietako batek osasun langileei zuzendutako kanpaina hasi baino hainbat aste lehenago hartu zuen txertoa.\nPandemiaren hasieran, gutako askori, lehen lerroan lan egiten genuen langile askori, esan ziguten (egun batetik bestera aldatzen ziren protokoloen bidez) maskara kirurgikoekin lan egin genezakeela eta lan egin behar genuela “zikin” izeneko eremuetan. Gutako batzuei FFP2 maskarak erabiltzeagatik kontuak eskatu zizkiguten.\nGainera, erdi mailako agintariren batek ez ezik zuzendaritzako karguren batek ere profesionalongan jarri nahi izan zuen osasun eremuetako agerraldien edo kutsaduren erantzukizuna, esanez agerraldiok arduragabe “ume moko gisara” jarduten genuelako sortu zirela, bai Osakidetzaren eremu komunetan (jantokietan, kafetegian etab.). eta baita Osakidetzaren eremutik kanpo ere.\nKontu hori ez da hor geratu, gaur egun, oraindik ere, ospitaleak eta/edo osasun-zentroak munduko lekurik seguruena direla esaten baitute …\nEta argi asko ikusi ahal izan den bezala, “ume mokoek” egin ohi duten bezala, han joan dira, beren ongizate pribatua besteenaren gainetik jarrita, txertoa jartzera, txanda pasa eginez. Norberak aldarrikatzen dituen printzipioekiko leial jokatu behar da, bestela, ondorioak onartu. Hipokrisia azal-azalean.


Argentinatik mundu osora\nGutxienez mundu osoko 60 herrialdetan deitu zuten atzo emakumeen grebara eta lanuztera, Islandiako emakumeen 1975eko aurrekariaren ideia hartuta. Jarraipen eta arrakasta ezberdina izan zuen herrialdez herrialde, eta mobilizazioen mezu eta aldarrikapen nagusiak ere ezberdinak izan ziren toki anitzetan. Baina oinarrian, gauza berbera eskatu zuten mobilizatu ziren pertsona guztiek: eskubide eta aukera berdintasuna emakumeentzat. Argentina izan zen mobilizazioaren erdigune nagusietako bat, grebaren ideia nazioartera zabaltzeko ekinbide nagusia hango mugimendu feministarena izan baitzen. Europan, bereziki handiak izan ziren Espainiako eta Herrialde Katalanetako mobilizazioak.\nArgentinan paro (geldialdi) feminista 11:00tan hasi zuten, karrikatan zarata atera eta sare sozizalak mezuz betetzeko deialdiarekin. Martxa handiak, berriz, arratsaldean egin zituzten ehunka hiritan; handiena, Buenos Aires hiriburuan. Argentinako mugimendu feministak badaramatza urte batzuk lanuzteak sustatzen. Sorreran, emakumeen aurkako hilketengatik protesta egiteko, Ni una menos (Ezta bat gutxiago ere) lelopean —azken hamar urteotan 2.679 hil dituzte, Femizidioen Ikerketa erakundearen arabera—.\nAtzoko mobilizazioak, ordea, gizonek egindako hilketak salatzeaz gain, aldarrikapen gehiago eraman zituen karriketara, eta Mauricio Macri presidente eskuindarraren politikak auzitan paratu zituen; gehienbat, lan arloan egindako erreformengatik eta abortatzeko eskubideari paratutako trabengatik. Protesta egunaren antolatzaileek zortzi puntuko manifestu bat argitaratu zuten. «Gaur milioika emakume, lesbiana, trans eta trabesti mobilizatu gara mundu guztian, eta karrikara atera gara gure bizitzen eta gure eskubideen alde, gure nahien eta gure autonomiaren alde», azaldu zuten lehenbiziko puntuan.\nAzken urteotan Argentinan egin dituzten lanuzteek eragina izan dute Latinoamerikan, eta, atzo ere, lanuzteak eta mobilizazioak deitu zituzten ia herrialde guztietan. Telesur katearen arabera, Brasilgo hiri batzuetan errepideak moztu eta martxak egin zituzten indarkeria matxistaren aurka, eta Paraguain mugimendu feministako ordezkari batzuek eskakizun zerrenda bat aurkeztu zuten Lan Ministerioan, lan arloko diskriminazioarekin bukatzeko.\nEuropan, erreferentzia puntuetako bat Herrialde Katalanak izan ziren atzo. Han ere historian lehenbiziko aldiz antolatu zuten emakumeen greba bat, eta hagitz jarraipen zabala izan zuen. Emakume taldeek Bartzelonako bide nagusiak eta Kataluniako bertze hiru errepide itxi zituzten, eta Generalitatearen trenbide zerbitzuak zenbait geltoki itxi zituen jendetza pilatzea eragozteko. Bartzelonan, hiriko bideak itxi zituztenean, tentsio uneak izan ziren Mossos d'Esquadra Polizia autonomikoa piketeei oldartu zitzaienean. Valentziako Unibertsitatean ere Espainiako Polizia ehun bat ikasleri oldartu zitzaien, errektoretzako eraikina «sinbolikoki» hartzeko ekintza bat egitera zihoazenean. Bartzelonako Udalaren arabera, eguneko lehenbiziko elkarretaratzean 7.500 emakume elkartu ziren Sant Jaume plazan. Ada Colau alkateak ere parte hartu zuen. «Edo emakumeei entzuten zaie, edo ekonomia gelditzeaz arduratuko gara, gauzak aldatzen has daitezen», adierazi zien hedabideei.\nDozenaka milaka Madrilen\nHerrialde Katalanetan bezala, Espainian ere jarraipen zabala izan zuen grebak. Bi sindikatu nagusiek, UGTk eta CCOOk bi orduko lanuztera deitu zuten, eta, horien arabera, 5,3 milioi herritarrek parte hartu zuten deialdi horretan —Hego Euskal Herrikoak eta Herrialde Katalanetakoak barne—. «Herrialdeko sindikalismoaren historian aurrekaririk gabeko lanuztea izan da», adierazi zuen UGTk. Mugimendu feministako eragileek, ordea, egun osoko grebara deitua zuten. Manuela Carmena Madrilgo alkateak herriko etxearen ondoan egindako elkarretaratze batekin bat egin zuen. «Egiazko berdintasuna eskatzeko da bakarrik, eta munduak aldatu dezan emakumeak tratatzeko duen modua». Arratsaldean Madrilen egin zuten manifestazioan dozenaka milaka herritarrek parte hartu zuten.\nEuropako bertze herrialdeetan, grebak eta lanuzteek ez zuten Herrialde Katalanetan eta Espainian bezain jarraipen zabala izan, baina martxa, manifestazio eta bertzelako ekintza anitz eta jendetsuak egin zituzten kontinente osoan. Italian bat egin zuten Argentinako hilketen aurkako leloarekin, eta Erroman manifestazio jendetsu bat egin zuten indarkeria matxistaren, sexu indarkeriaren eta diskriminazioaren aurkako leloekin. Garraioan, hezkuntzan, osasunean eta zerbitzu sektorean lanuztera ere deitua zuten.\nErresuma Batuan, berriz, 61 unibertsitatetan greba egin zuten atzo, Emakumeen Greba Erresuma Batua taldearen arabera. «Emakume guztien arteko elkartasuna ari gara aldarrikatzen: trans emakumeena, emakume beltzena, emakume indigenena, langile klasekoena, elbarriena, migratzaileena, sexu langileena, musulmanena, lesbianena eta queer-ena», adierazi zion The Guardian egunkariari Noshin Salari Rad ekintzaileak.\nHerrialde batzuetan problematika zehatzek hartu zuten protagonismoa Emakume Langilearen Egunean. Irlandako Errepublikan, errate baterako, gobernuak atzo onartu zuen maiatzaren bukaeran abortatzeko eskubidearen inguruan erreferendum bat egitea ahalbidetzeko legea. «Erreferendum honetan herritarrei eskatuko diegu utz diezaietela emakumeei haien buruaren gaineko erabakiak hartzen», adierazi zuen Leo Varadkar lehen ministroak. Hego Korean, berriz, emakumeen aurkako sexu indarkeriaren kontrako manifestazio handi bat egin zuten Seul hiriburuan, nazioarteko #MeToo (Baita ni ere) kanpainari atxikita. Azken aldian goi-mailako politikariek eta ordezkari erlijiosoek egindako sexu erasoen berriak argitaratu dituzte hedabideek, eta Hego Koreako gizartea astindu du horrek.\nAsiako bertze muturrean, martxoaren 8a urteko egun handietako bat izan ohi da Kurdistanen. Afrin hirian, gerraren erdian, milaka emakumek martxa bat egin zuten, Turkiako armadak hiriaren erdigunean egin zituen bonbardaketei desafio eginez.\nBERRIAn argitaratua (2018/03/08)


Encarnación Catalan gerrako umeen lekukoagaz alkarrizketan | Labayru Fundazioa\nEncarnación Catalan gerrako umeen lekukoagaz alkarrizketan\nArgitaratze data: 2018-09-19 Kategoria: Barriak, Etnografia\nPedro Mari Goikoetxea, Mari eta Encarna Catalan, Akaitze Kamiruaga.\nHerri Ondarearen Atalean egiten ditugun egitasmoen artean, euskaldun ezezagunen bizitza-istorioak batzen jarraitzen dogu. Oraingo honetan, Pedro Mari Goikoetxeagaz batera, Donostian izan gara eta Encarnación Cataláneri egin deutsagu alkarrizketa.\nEncarna, Donostiako Antiguo auzoan jaio zan 1924an. Gerrea etorri zanean, 1937an, hamahiru urte egiteko zala, Santurtzitik itsasontzian urten eta beste makinatxu bat umegaz batera, Errusiara joan zan erbesteratuta. Zoritxarrez, hasieran hiru hilabeterako zan bidaia, hogei urtez luzatu zan.\nDenpora-tarte horretan bizipen latzak bizi izan zituan, Bigarren Mundu Gerrea besteak beste. Baina beste alde batetik, umetan amestu bako bizimodua euki eban: goi mailako ikasketak egin, geografia irakaslea izan, eguraldi eta atmosfera kontuak ikertu…\nEdozelan bere, ez eban inoz Euskal Herrira bueltetako esperantzea galdu. Encarna, plazer eta suerte itzela izan da zu ezagutzeko aukera euki izana. Guztiontzako eredua zara.\nmemoria historikoa Ondarea\n2018-09-18 Hurrengo artikulua


Garratza gozotu gurean. Deia, Noticias de Bizkaia\nRamon Basaldua - Martes, 8 de Mayo de 2018 - Actualizado a las 06:00h\nsAN Mamestik pozik urtetea ez da erreza izan amaitzear dagoan denporaldi honetan. Datuak oso esangura-tsuak dira, Athleticek sei garaipen bakarrik eskuratu ditu-eta hamazortzi partidutan. Betisen aurkako partiduan zuri-gorriek menderatu egin eben aurkaria eta ondo mereziduta lortu eben garaipena. Ganera, zaleriaren erantzuna hasiera baten uste baino hobea izan zan denporaldiko azken aurreko partidua ikusteko, aurretikoak oso makalak izan arren. Kontuak kontu, denporaldia konpon-tzerik egon ez arren, itxaron daigun ekipoak ahalik eta amaierarik duinena emotea ikasturteari orain arteko porrot ugariek itxitako zapore garratza apur bat gozotuteko.\nDenporaldia konpontzerik egon ez arren, itxaron daigun ekipoak ahalik eta amaierarik duinena emotea ikasturteari\nBetisen aurkako partiduak barriro erakutsi deusku Athletic zaleak asko maite dauela bere taldea. Izan be, ia 35.000 ikusle ugari batu ziran Katedralean zuri-gorriek eta zuri-berdeen arteko partiduan. Zale asko dira arrazoi askogaitik. Hasteko, Athleticek itxura negargarria emon eban aurretik San Mamesen A Coruñako Deportivo eta Levanteren aurka jokatutako partiduetan. Beste alde batetik, Zigandaren taldeak maila makala emon eban aurreko jardunaldian Anoetan Realaren aurka. Hau guztia gitxi balitz, sailkapenera begiratuta partiduak ez eukan ezelango garrantzirik lehiakide bientzako. Halanda be, zaleriak ez eban huts egin eta esan beharrik ez dago klub honetan ze garrantzitsua dan hausturarik ez egotea taldearen eta zaleriaren artean.\nAurreko partiduetan taldeak emondako errendimendu eskasa ikusita edo, Zigandak aldaketa ugari egin ebazan Betisen aurkako partiduan. Entrenatzaileak aulkian itxi ebazan Iturraspe, San Jose, Susaeta eta Cordoba eta jokatu barik geratu ziran Raul Garcia eta De Marcos, zigortuta egozalako, eta Balenziaga lesionatuta. Beraz, Zigandak goitik behera aldatu eban hamaikakoa. Ganera, jokatzeko sistemea be aldatu egin eban, hiru zentral zelairatuta, hegalak Lekue eta Saboritentzat itxita. Saiakera honek ez eban emaitza ona emon Gironan baina entrenatzaileak barriro egin gura izan dau denporaldia amaitu baino lehen. Egia esateko, Athleticek sendo jokatu eban, lehen mailan jokorik onenetarikoa egiten ari dan Betisen aurka eta ondo merezidutako garaipena eskuratu eban. Zuri-gorriek erakutsitako nagusitasuna ikusita, barriro sortzen jaku itauna: Zergaitik emon dau hain gitxitan bere mailarik onena taldeak? Galdera horren harira, aurreko astean adierazpen interesgarriak entzun genduzan Lezamako prentsa aretoan. Egiak guztiak. Mikel Ricok esan eban ez dagoala errudun bakarra. Arrigorriagako erdilariaren ustetan, jokalariek ez dabe emon euren mailarik onena emon. Horregaz batera, entrenatzaileak ez dau asmatu jokalari bakotxaren onena atarateko orduan. Denboraldiaren laburpen egokia dala uste dot. Kuko Zigandak esan eban, Kepa, Nuñez eta Cordoba kenduta, ganerako jokalariek ez dabela beste urte batzuetako mailea emon. Egia da entrenatzaileak esandakoa. Gauza bategaitik edo besteagaitik, Aduriz, Raul Garcia, Iturraspe, Beñat, San Jose, De Marcos eta enparauak euren maila onenetik urrun geratu dira amaitzear dagoan denporaldian.\nAthleticen etorkizun oparoa ikusi neban Betisen aurkako partiduan: Kepa, Yeray, Nuñez, Lekue, Williams, Muniain, Iñigo Martinez, Cordoba eta atzetik datozen Iñigo Vicente, Guruzeta, Undabarrena, Unai Simon, Nolaskoain, Sillero eta enparauak. Hori be, balorau egin behar dogu Athleticen.


6 beka eskaintzen dira gizarte-eraldaketarako arte-hezkuntzako profesionalentzat Genevako Giza Eskubideen Kontseiluari buruzko tailer batean parte hartzeko\nUNESCO Etxeak sei beka eskaintzen ditu, Euskal Herrian gizarte-eraldaketako balioak lantzen dituzten arlo publiko zein pribatuko arte-hezkuntzako profesionalentzat –bereziki gazteekin lan egiten dutenentzat–.\nNazio Batuen Giza Eskubideen Kontseiluko 39. bilera-saioen formazio-tailer batean, oso izaera praktikokoan, parte hartuko dute Genevan, 2018ko irailaren 17tik 21era.\nPrograma, Genevako Nazioarteko Zentro Katolikoak babestua, Giza Eskubideen Kontseiluaren bilera-saioen markoan garatzen da. Programa honi esker, NBE sistemak giza eskubideak babesteko dituen mekanismoen funtzionamendu praktikora hurbil gaitezke. Zati bat teorikoa izango da, eta Giza Eskubideen Kontseiluaren hainbat organismotan parte-hartze praktikoa eta presentziala ere izango dute parte-hartzaileek.\nOraingo hau hezkuntza-eskubidearen edo kultura-eskubideen arloetako tresnei buruz sakondu nahi duten arte-hezitzaileei, kultura-kudeatzaileei eta irakasle-eskolako irakasle eta ikasleei zuzenduta dago.\nDeialdia eta eskabide-inprimakia


Durangoko Euskal Liburu eta Disko Azokeak Haur Literatur Aretoa izango dau aurten be - bizkaie.biz\nDurangoko Euskal Liburu eta Disko Azokeak Haur Literatur Aretoa izango dau aurten be\nz\t2006-11-28 01:00 Kulturea\nUme eta gaztetxuentzako gune baten beharra ikusirik, Haur Literatur Aretoagaz, batez be, 2 eta 12 urte bitarteko ume eta gaztetxuak euskerazko literaturara hurreratzea lortu nahiko leukie Durangoko Azokearen arduradunek, eurentzako aproposa dan txoko bat sortuz.\nDurangoko Euskal Liburu eta Disko Azokeak aurtengo edizinoan errepetiduko dauen Haur Literatur Aretoa aurkeztu dau gaur. Haur eta gaztetxuentzako gune baten beharra ikusirik, Haur Literatur Aretoagaz, batez be, 2 eta 12 urte bitarteko ume eta gaztetxuak euskerazko literaturara hurreratzea lortu nahiko leukie Durangoko Azokearen arduradunek, eurentzako aproposa dan txoko bat sortuz. Gerediaga Elkartearen eta Berbaro Elkartearen ekimenez egingo da Haur Literatur Aretoa.\nAntolatzaileek aurkezpenean azaldu dabenez, areto honen helburua ez da umeak jagotea, baizik eta umeak liburu artean lasai eta gustura sentiduko diran espazio bat sortzea. Era horretara, helburuen artean dagoz 2 eta 12 urte bitarteko umeak literaturearen mundura modu aktibo batean hurreratzea; umeei euskeraz irakurteko gogoa piztea; umeak ipuinen magian barruratzea; eta umeentzat Liburu eta Disko Azokearen barruan eurentzako gustukoa izan daitekeen gune lasaia bermatzea.\nHaur liburutegi bat izateaz gan, hizkuntzeagaz jolasteko esparru bat izango da aretoa. Umeakaz hurreratuko diran guraso eta senitartekoez gan, begirale euskaldunak egongo dira bertan gunea dinamizetako eta umeen beharrei erantzuteko. Begiraleek umeen irakurketa zaletasuna eta euren irakurketa aktiboa bultzatuko dabe eurekaz irakurriz, irakurketea landuz eta marrazkiak eginaz, besteak beste. Aretoan beti be umeen partaidetzea bultzatzea lortu nahi da.\nBeraz, umeek gune honetan egongo diran liburu barriak ikusi, irakurri eta eurekaz jolasteko aukerea izango dabe. Horrezaz gan, programazino bat izango dau txokoak eta egunean zehar ekintza finkoak eta bereziak egongo dira goiz eta arratsaldez. Ekintza finko legez, liburakaz lasai egoteko tarte zabalak dagoz, beti ere begiraleen dinamizazinopean.\nEkintza berezien artean, bi nabarmendu dabez antolatzaileek: liburu barriak aurkezteko idazleen tartea; eta ipuin kontalariak, Berbaroko Antzerki Taldea edota ilustratzaile tailerrak.\nAzokea, eta baita Haur Literatur aretoa be, abenduaren 6tik 10era bitartean egongo da zabalik, goizeko 10:30etatik 20:00etara bitartean. Honetarako, egunean zehar, begiraleen bi txanda egingo dira: bi begirale goizez, bost orduz, eta beste hainbeste arratsaldean. Begirale talde biak bardinak izango dira egunero, aretoaren kalidadea eta jarraipen egokia bermatzeko.


Zu hemen zaude: HomeAlbisteakLekeitioko Albisteak2019 AlbisteakLekeitioko Etorkizuna dantza taldeak Bizkaiko Dantzarien Biltzarraren esker ona jaso du\nLekeitioko Etorkizuna dantza taldeak Bizkaiko Dantzarien Biltzarraren esker ona jaso du Nabaria\nBilboko BBK aretoan egin zen sari banaketa ekitaldian jaso dute saria Etorkizuna taldekoek. Andren Aurreskua ere dantzatu zuten Bilboko Don Diego Lopez Haroko Kale Nagusian.\nEtorkizuna dantza taldekoak saria hartzen. Argazkia: Lekeitioko Udala\nHirugarren urtez, Bizkaian euskal dantzaren alde lanean diharduten pertsonei eta taldeei esker ona adierazteko ekitaldia egin zuen atzo [abenduak 3] Bizkaiko Dantzariek Biltzarrak, eta Eguzki dantza zaindu eta mantentzenko egindako lana eskertu zioten Lekeitioko Etorkizuna dantza taldeari.\nLekeitioko dantza taldeagaz gainera, beste zazpi talde eta norbanakok jaso zuten aitorpena Bilboko BBK aretoan egin zen sari banaketa ekitaldian: Joseba Larrietak, Dindirri dantza taldeak, Zasi eskolak, Euskal museoak, Kepa Artetxek, Jon Irazabal Katak eta Euskal Dantzarien Biltzarreren lehendakari ohiak. Saria jasotzeagaz gainera, Etorkizunako dantzariek Andren Aurreskua dantzatu zuten Bilboko Don Diego Lopez Haroko Kale Nagusian.\nBelaunaldi ezberdinetako emakumeek dantzatu dute Lekeitioko Andren Aurreskua edo Eguzki dantza. Etorkizuna Dantza Taldekoek jakitera eman zutenez, gaur egun, aurreskua San Pedro egunez dantzatzen badute ere, San Joan egunean dantzatu ohi zen aspaldi. San Joan egunean, udako solstizioan dantzatzen zen eguzkiaren omenez, eta horregatik ezagutzen zen Eguzki dantza-jaia bezala ere. Lehengo dantzaldia goizaldeko mezaren ondoren egiten zen, eguzkiak irtetean, perkalezko gona arrunta eta sorbaldetan zetazko xal txikiak jantzirik.\nBilboko kaleetan dantzan\nBigarrena eguerdiko meza nagusiaren ondoren, eguzkiak bere punturik altuena lortzen duenean eta jantziak aldatzen dira, gona beltz luzea, gonazpiko zuri brodatua, baska zuria, zapata beltzak, malporteskuak eta krespoisko mantoi dotoreak janzten dira.\nAzken dantzaldia errosario ostean, eguzkia sartzean, dantzatzen zen, eta horretan, eguerdiko jantzi berekin dantzatzen zuten, baina mantoiak kaxemirrezko handiengatik aldatuta.\nSoka dantza berezi hori inguru hauetan osotasunean mantentzen den bakarra da; musika originala eta gerra aurreko emakumeengandik jasotako pausoak dauzka. 1682koak dira lehengo aipamenak udal agirietan. Hala ere, etenaldiak ere izan ditu. 36ko gerraren aurretik berreskuratu zuten eta frankismoaren amaieran berragertu zen plazan. Markina-Xemeingo Zerutxu Dantza Taldeak berreskuratu zuen orduan, berau dantzatu izan zuten emakume lekeitiarren eta haien familien laguntzagaz. Urte hartatik gaur egunera arte, Lekeitioko ehundaka emakume baino gehiago arduratu dira inoiz Andren Aurreskua falta ez izateaz.\nIrakurrita 251 bidar


Bazkideak – EAThink\nGobernuz kanpoko erakunde laiko eta independente italiar bat da, eta pobreziaren kontra aritzen da bide jasangarriak, berritzaileak eta partekatuak erabiliz. Arreta berezia jartzen du planetako periferietan eta munduaren iparreko eta hegoko segmentu baztertuetan.\nGobernuz kanpoko erakunde errumaniar bat da, 2003ko maiatzean sortua. Garapen Jasangarriaren helburuak Errumanian sustatzeko politika nazionalak eta ahaleginak bultzatzen ditu. 4 urte baino gehiago darama Garapenerako Hezkuntza, Hezkuntza Globala eta Milurtekoko Garapen Helburuak bultzatzen, ikasleak eta irakasleak sartzen garapenerako hezkuntza-programetan eta -proiektuetan (Parlez-vous global), migrazioan eta herritartasun globalean hezten, eta Hezkuntza Globalaren arloko prestakuntza ematen Europako gizarte zibileko erakundeei.\nAnthropolis irabazi asmorik gabeko erakunde publiko bat da, 2002an sortua Budapesten (Hungaria). Arreta berezia jartzen du hezkuntza globalean (ikasmaterialak egitea eta banatzea, ikasle, irakasle eta helduentzako tailerrak eta erakundeak), eta ipuin digitalen tailerretan (hainbat talderi zuzenduak). Kontzientziazio- eta presio-lana ere egiten du (garapenari eta gizarte-zientziei buruzko kultura-ekitaldiak, erakusketak, proiekzioak, mahai-inguruak eta hitzaldiak). HANDeko batzordekidea da (Hungariako gobernuz kanpoko garapenerako erakundeen plataforma).\nCARDET irabazi asmorik gabeko gobernuz kanpoko erakundea da. Garapena eta hezkuntza jorratzen du, Zipren dago eta mundu osoan ditu bazkideak. Hurrengo belaunaldiko hezkuntza ez ezik sustatzen du ikerkuntza, berrikuntza eta garapena, eta horretarako erabiltzen ditu ebidentzietan oinarritutako praktikak, punta-puntako ikerketa eta ahaldundutako jendea. Profesional helduen eta gazteen nazioarteko talde bat da, eta bere arloak dira garapenerako hezkuntza, garapen jasangarria, justizia soziala, kontzientziazioa, giza eskubideak, gizarteratzea, konpromiso zibikoa eta herritartasuna, adiskidetzea, politiken balorazioa, e-learninga, urrutiko hezkuntza, eta ebaluazioa. Asia, Europa eta AEBetako erakunde pribatuekin eta publikoekin aritu da lanean. CARDET taldeko kideak 20 herrialde baino gehiagoko 100 proiektu baino gehiagotan aritu dira; haietako batzuen babesle izan dira Europako Batzordea, Garapenerako Nazio Batuen Programa, Commonwealth of Learning, William and Flora Hewlett Foundation, eta Zipreko Ikerkuntza Sustatzeko Fundazioa.\nLaguntza ematen die erakunde sozialei eta zibilei, beren komunitatea hobeto zerbitza dezaten. Fundazioaren helburu nagusia gizarteko azpiegiturei babesa ematea da. Subsidiariotasun-printzipioan oinarritzen da. Premia berriei aurrea hartu –edo sakon errotutako baina ase gabeko premiak hautatu–, haiei erantzun eraginkorrago eta merkeago bat emateko bide berriak probatu, eta, azkenik, bide arrakastatsuak hedatzeko ahaleginak egiten ditu.\nEuropan eta mundu osoan gizarte zibilaren aldeko filantropia antolatua indartzea eta zabaltzea bilatzen duen European Foundation Centre (EFC) delakoaren sortzaileetako bat da.\nFondazione Cariplok lankidetza-hitzarmenak sinatu ditu eta elkarlanean aritu izan da Europako Fundazio nagusiekin, EFC sarearen barruan eta kanpoan, eta proiektuko sarearen eskura jarriko ditu harreman horiek, etengabeko partekatzea egon dadin Europako interes-talde nagusiekin.\nGobernuz kanpoko erakunde bat da, eta Italiako Barne Arazoetako Ministerioaren Aitorpena du. Proiektuak egiten ditu Afrikako eta Hego Amerikako jendearekin elkarlanean, beren garapenaren benetako protagonistak izan daitezen. Gaur egun 12 herrialdetan dihardu: Afrikan (Benin, Burkina Faso, Burundi, Ginea, Mali, Niger eta Senegal) eta Latinoamerikan eta Hego Amerikan (Haiti, Brasil, Kolonbia, Guatemala eta Venezuela). Elikagai-segurtasuna, justizia soziala eta giza eskubideak sustatze aldera, babesa ematen die nekazari-mugimenduei, erakunde lokalei eta emakume-elkarteei, eta kultura eta baliabide lokalen aldaketak hobetzen ditu. Italian, kontzientziazioa bultzatzen du giza eskubideei buruz, garapen jasangarriari buruz eta kultura-aniztasunari buruz, ikasle, irakasle eta herritarrentzako prestakuntza- eta elkarrizketa-programen bidez.\nEuskal erakunde lokalen nazioarteko lankidetzarako elkartea – Euskal Fondoa Euskal Herriko (Espainia) 112 udalerriz osatutako sozietate bat da. Euskal Herriko lankidetza deszentralizaturako koordinazio- eta laguntza-tresna da eta esperientzia lokalak eskaintzen ditu, garapen bidean dauden herrialdetako instituzio, erakunde sozial eta komunitateetan garapen-prozesuak eta harreman jasangarriak bultzatu ahal izateko. Euskal Fondoak etengabe bilatzen du eraginkorrago izatea elkarlan, informazio-truke eta laguntza teknikoaren bidez, «Udalerriak udalerriei laguntzen», besteak beste hezkuntza-gaiei buruz. Latinoamerikako eta Afrikako bost herrialdetan ari da lanean –Nikaragua, El Salvador, Guatemala, Kuba eta Saharako Errepublika Arabiar Demokratikoa–, udalerrien gaitasunak areagotuz.\nHerri-onurako erakunde pribatu portugaldar bat da, arte, ongintza, zientzia eta hezkuntzara bideratua. Armeniar jatorriko Calouste Sarkis Gulbenkian britainiarraren azken borondatetik eta testamentutik abiatu zen, eta Portugalgo Estatuak 1956ko uztailaren 18an onartu zituen haren estatutuak. Ia 60 urte darama lanean, eta Europako fundaziorik garrantzitsuenetako bat da: jardun zabala du Portugalen eta atzerrian, bere proiektuen eta programen bidez, edo beste erakundeekin lankidetzan, eta kanpoko ekimenei laguntzak emanez.ez. Fundazioak ordezkaritzak ditu Calouste Gulbenkian bizi izan zen Parisen eta Londresen.\nPortugalgo hezkuntzaren garapena bultzatzen du, bai eta munduko hezkuntzaren aurrerapenari buruzko debatea ere, bai eskoletan bai gizartean. Bere programen bitartez –adibidez, Hurrengo Belaunaldiak Ahalduntzea, Kultura eta Zientzia Hezkuntza, Portugalgo Hizkuntza eta Kultura Sustatzea eta Gulbenkian Laguntzak–, bultzada ematen die bizi osoan zehar ikasteari eta gaitasun eta jakintza berriak eskuratzeari, eta hezkuntza- eta prestakuntza-sistemak eraginkorrago egiteari.\nGarapen Jasangarrirako Institutua (ISD) Esloveniako sektore organikoaren alde ari da 1996tik hona, ikerkuntza-proiektu, jakintzaren hedapen, kontzientziazio- eta garapen-proiektuen bidez. Eskola-baratze organikoen sare nazional bat ere koordinatzen du, haurrei eta gazteei zuzeneko esperientzia emateko, eta janaria ekoizteko eta nekazaritzako sistema jasangarriak ezagutarazteko. Programak jakintza eta trebetasunak ematen dizkie irakasleei, eskola-baratzeak jarri, mantendu eta hezkuntza-tresna gisa erabil ditzaten.\nMaltako gobernuz kanpoko erakunde bat da, giza eskubideen arlokoa, eta hiru esparru nagusi ditu: nazioarteko garapen-lankidetza; iheslarien babesa, batik bat haur eta emakumeena; Garapenerako Hezkuntza formala, ez-formala eta informala, horretarako pedagogia berritzailea, parte-hartzailea eta ekintzara bideratua erabiliz. Hala, hezkuntza-baliabideak, irakasleentzako prestakuntza, eta maila guztietako ikasleentzako jarduerak eskaintzen ditu. Kopinek ahalegin berezia egiten du lankidetzan, sareko lanean eta esperientziak partekatzean, eta horretarako erabiltzen ditu parte-hartzea, elkarrengandik ikastea eta eskubideetan oinarritzea.\nPoloniako hiririk handienetako ingurumenaren aldeko eta garapen jasangarriaren aldeko 12 erakunderik eta fundaziorik indartsuenen elkarte nazional bat da. Bere esparru nagusiak dira gizarte eta ingurumen mailako justiziaren alde egitea garapen jasangarriaren baitan, funts publikoak kontrolatzeko tresnak ezartzea, garapenaren aldeko babes publikoa handitzea, eta hegoaldeko herrialdeei garatzen laguntzea. 2002tik hona, kontsumo arduratsua, Bidezko Merkataritza eta garapenerako hezkuntza sustatu ditu.\nSüdwind 1997an sortutako irabazi asmorik gabeko erakunde bat da, eta hezkuntza eta informazioa ematen du garapen arloko arazo globalei buruz. Tokian-tokian, eskualdean, nazioan eta nazioartean egiten du lan nazioarteko garapen, hezkuntza, ingurumen, kultura eta arazo sozialen arloko erakundeekin, gizarte zibileko sareekin eta nazioarteko politikari garrantzitsuekin.\nBere esparruak dira Hezkuntza Globala (besteak beste, materiala egitea, prestakuntza, eskoletako proiektu pilotuak babestea, etab.), nazioarteko garapenari buruzko materialak ekoiztea, eta arazo globalei buruzko azterketak biltzea.\nKomunitateak Babestutako Nekazaritzaren nazioarteko sarea da. Mundu osoko nekazariak eta kontsumitzaile kontzienteak elkartuz, ekoizleen eta kontsumitzaileen arteko lankidetza lokala eta solidarioa sustatzen du, tokian tokiko aniztasuna eta sormena errespetatuz.\n2008tik hona, Urgencik lan handia egin du esperientziak trukatzen, bizi osoan zehar ikasteko EBren programei esker. EBko (eta kanpoko) milaka helduk jaso dute Urgencik koordinatutako prestakuntza informala. Azken aldian, tokiko janaria katalizatzeko eskolen lehen belaunaldia sortzen lagundu du Europako 5 herrialdetako bazkideekin, Kanpoko Hebridetatik Ziprera eta Vilniustik Milanera.\n1994an Opatija-n (Kroazia) sortutako Žmergo elkartearen helburuak dira ingurumena zaintzea, natura- eta kultura-ondarea babestea, eta garapen jasangarria sustatzea. Žmergo-ren jarduerek hobekuntza ekarri dute ingurumen, kultura eta hezkuntzaren esparruetan.\n1998tik hona, Žmergo-k ingurumen-hezkuntzari buruzko programak ditu haurtzaindegi, lehen hezkuntza eta bigarren hezkuntzan, 8.000 haur eta gazte baino gehiagorengana iritsiz.


Uhin Galduak | Diabolo Kiwi | Autoekoizpena, 2021.\n2021a Ekialdetik etorri dela entzun nion Hedoi Etxarteri. Iruñerriko Chill Mafia, Ben Yart, Ibil Bedi eta Tatxers nahikoa genituzke baieztatzeko. Ekialderago oraindik, Donibane Garaziren bueltan, Habia-ren estreinako lanaz gain, badugu urteko beste disko bat: irailaren 8an kaleratuko duten Diabolo Kiwi-ren Uhin Galduak diskotzarra. Guk primizian entzuteko zortea izan dugu.\nSartu kokteleran Parcels, Tom Misch, Yussef Dayes, Daft Punk, Ariana Grande eta Funkadelic-en One nation under a groove eta agertuko zaizu Uhin Galduak-en lagin bat. Osatzeko, baxenabartar umorea eta ironia beharko dituzu –“Bixkotx zaleen kluba” ze ona–, eta amaitzeko, gehitu eszenografia intergalaktikoa, diskoaren estetika hor kokatua baita.\n2010eko hamarkadak eman duen baxu-bateria bikote hoberena da Etxeberri anaiena, Pelaxekoak gainditzea zaila bazen ere. Julenek bateriak sendo eramateaz gain, ohikotasunetik ihes egingo du, erritmo zailenetan ere ausardiaz erantzunez. Allanderen baxua berriz, soinu eta groove aldetik paregabea da, hitz askoz gehiago ezin dut esan. Kamaal Williams Dabadabara datorren hurrengoan, musikaririk gabe badator, badu nor fitxatu.\nLeire Iribarneren ahotsa, batzuetan apal geratzen bada ere, gai da indarra eta goxotasuna aldi berean emateko. Melodietan ez dugu aurrez ikasitako errazkeriarik, baina ezta ere alferrikako apaingarririk. Neurritasunaren edertasuna da Iribarne diskoan. Zuzenean beste maila bat da...\nEta azkenik Amaiur Epher-en gitarrak ditugu. Idazle, aktore eta nahi beste arteren artean, funk gitarra garbi bikainak eskaintzen dizkigu, gitarra-jotzaileen protagonismoari uko eginez, kantua zoragarri lagunduz. Instrumentuak isolatuta disko bana atera lezakete.\nZitokinen Ortzantza bideo-single harrigarria kaleratu dute. Erritmo konplexua aletzen lagundu digu Allandek, 13/8an baitago, 1-2-3-4, 1-2-3-4, 1-2-3-4-5, baina hala ere ez du galtzen dantzarako bulkada. Teoriak kantuak harrapatu nau ni, negazionistei eta konspiranoikoei irri egiten die bidaia kosmikoan: “Arrazoin zinuten / Lurra xabala da / Eta guk ez dugu deus entzun nahi izan / Giza-narrastien erresuman gira / Itsuki bizi aspaldian”.\nLaukote indartsuak jolasa du helburu eta euren buruarentzat egindako diskoa dela dirudi. Erronka aise gainditu dute. Zein erronka? Nu-Jazz deitu zaion lehen euskarazko diskoa egitea, adibidez, edo erritmo konplexuetan hegan igarotzea, entzulearentzat inolako esfortzurik gabe. Rocka, funka eta jazza denak segidan, batetik bestera jauzi eginez, eta gainera dantzatzeko eta gozatzeko prest. Esana dut lehenago, Diabolo Kiwi da Euskal Herriko talderik onena edo izango da. “Betiko iraun dezala / DBKren grooveak bezala”.


Uholdeek hankaz gora jarri dute Dantzagunea — dantzan.eus\nHemen zaude: Hasiera › Albisteak › Uholdeek hankaz gora jarri dute Dantzagunea\nUholdeek hankaz gora jarri dute Dantzagunea\nIkaragarria da ikustea nola geratu diren Dantzaz konpainiaren bulegoak Artelekun, Gipuzkoako Dantzagunean. Beheko solairuan daude bulegoak, eta Loiolako auzoan ibaiak gainezka egiterakoan bete-betean harrapatu ditu argazkian ikus daitekeen moduan.\nDantzagunearen webgunean argitaratu da argazki hau. Arteleku itxita dago egunotan, eta denbora beharko da hondamendi honi buelta emateko. Baina dantzarien jarduerak ez dira eten. Dantzagunean egoitza duten bi konpainiek, Dantzaz eta Ertzak, berehala heldu diete beren entsegueri beste azpiegitura batean.\nAsier Zabaletaren Ertza konpainia Kresala elkartearen gelan ari da entsaiatzen orain. Dantzaz konpainiak jakinarazi duenez, "aurreikusiak diren funtzioak segurtatuak dira, Donostia Kulturari esker dantzariek segitzen dute "Arte-an" eta "Mintzo" programak lantzen Victoria Eugenia Antzokiaren dantza estudioan. Aldiz, bulegoak itxiak dira abisu berri bat arte".


Free birtual German teklatuaren diseinua online | Loderi.com\nTeklatu birtuala German online\nVirtual German teklatua online free\nZinta German zerbait behar baduzu, baina ordenagailua edo ordenagailu eramangarri English diseinua - teklatu birtuala German zure ordenagailuaren pantailan behar duzu. Oso erraza da erabiltzeko eta erosoa da. Gune bat zerbait ez duzula gustuko edo zerbait funtzionatzen ez badago edo ez da egia - mesedez iezaguzu. Oso garrantzitsua da guretzat da. Loderi.com erabiliz teklatu birtual German On, erabat dohainik eta online ahal u: • Idazteko gogoko German hizkuntza-line on; • mezuak bidaltzeko lagunak rechtstreeks gure gune batetik; • Google eta YouTube denak bat ere (leiho berri batean irekiko da) • itzulitako Google itzultzailea erabiliz denak bat ere (leiho berri batean irekiko da) • Egin post on Facebook eta Twitter-en tweet; • zure oharrak idazketa jarraitua geroago Save (Sartu zaitez); • deskargatu eta zure dokumentuak inprimatu.\nGerman teklatu birtual bat idazten - libre eta erraza da\nDenbora luzean zehar gune interface eta German teklatuaren diseinua zure erosotasunerako probatu dugu. Eta orain, zure konfidantza idazten erosotasuna-, gure German teklatuan online pantailan edo zure monitorea dugu. Lord u online standard German teklatua (QWERTY) teklatua eta Irudikapen zon erabil daiteke. Laster German teklatua gehitu egingo dugu alfabetoaren formularioa. It zinta letrak oso erraza da, itzuli, inprimatu eta gorde, Facebook eta Twitter-ekin lagunekin harremanetan mantentzeko. Eta edo ikastaroa - zer Google bilaketa eta YouTube bideo gabe Internet da? Ekintza guztiak egiten dira sintesi gure web orrian klik batean - saiatu da! Era berean, u zure inprimakien gorde daiteke, geroago etengabeko horiek arku dat (Facebook, Twitter edo Google erabiliz hasi behar duzu).\nNola lortu zure webean teklatu birtuala erabili German?\nU zure webgunean hil instalatu gure link, botoia, edo online birtual German teklatu osoa - honetarako kopiatu eta itsatsi kode hemen zure webgune edo blogean behar duzu. Idazten digu eta deskribatzeko zer falta da - behar duzu ezaugarri hil iradokizunak gustura gaude (xehetasun gehiago - hobeto) - duzuna egingo dugu!\nGerman English teklatuaren itzulpenak batetik online\nGerman teklatuan taped online testua itzultzeko, egin klik Translate eta barri batean ezagunena mundu osoan online itzultzaile zabalduko da Google-ek. Berez, itzulpenaren English German batetik, baina bere diskrezioa bakarra, beste edozein aukeratu ahal izango duzu.


Artisten maila handia azpimarratu dabe 54. Jazzaldiaren antolatzaileek - bizkaie.biz\nBizkaie! 2019-07-30 09:41 Musikea\nAurtengo edizinoan 168.000 entzule egon dira.\nAi Kubawara japoniarra (argazkia: Heineken Jazzaldia) | Ikusi handiago | Argazki originala\nDomekan amaitu zan 54. Heineken Jazzaldiaren balorazinoa egiteko, jentaurrean agertu dira Jon Insausti Donostiako Udaleko zinegotzia eta Miguel Martin jaialdiko zuzendaria. Biak bat etorri dira aurtengo Jazzaldia bikaina izan dala esateko orduan. Batez be, alderdi bi azpimarratu ditue: artisten maila aparta eta publikoaren harrera beroa.\nAzken arlo horretan, datu zehatza be emon dabe: kontzertu guztiak kontuan hartuta, 168.000 lagun joan dira 54. Jazzaldiko emonaldietara. Euriaren erruz, kontzertu batzuk bertan behera itxi behar izan zituen, baina, halandabe, zaleek egindako ahalegina txalotu dabe antolatzaileek: Publikoaren fideltasuna eta jarrera ona saritzeko modukoak dira.\nBeste alde batetik, Donostiara etorritako artistei be eskerrak emon deutsiez antolatzaileek, euren onena emon dabelako, jentearen gozamenerako. Jazzaldiko arduradunen ustez, bai publikoak eta bai adituek zoragarritzat jo ditue kontzertuak. Egitarauko izen handiek ez dabela huts egin zehaztu dau Miguel Martinek: Joan Baez, Jamie Cullum, Joe Jackson, Silvia Perez Cruz...\nSorpresa atseginak be egon dira Jazzaldian. Antolatzaileen ustez, Maria Schneider eta Atomic izan dira nabarmenenak. John Zorn-en Bagatelles Marathon proposamenak be distira egin ebala dinoe. Hain zuzen be, Zorn-i emon deutsie aurtengo Donostiako Jazzaldia Saria.\nGanera, Japoniako zikloak arrakastea izan dau. Sorpresa handia izan da eta japoniar jazzaren maila apartekoa ezagutzeko aukerea emon dau, dinoe Jazzaldikoek. Chihiro Yamanaka eta Ai Kuwabara piano-joleek kontzertu zoragarriak jo zituen eta Rei gitarrista fresko eta alaiak publikoa harritu eban.\nHonenbestez, 55. Jazzaldia atontzen hasi dira, helburu garbi bat buruan: hurrengo urtekoa are hobea izatea. 2020ko garagarrilaren 22tik 26ra izango da.


Asteko diskoa: DANGER MOUSE & SPARKLEHORSE: DARK NIGHT OF THE SOUL | Demode\n> Musika\t> Asteko diskoa: DANGER MOUSE & SPARKLEHORSE: DARK NIGHT OF THE SOUL\tAsteko diskoa: DANGER MOUSE & SPARKLEHORSE: DARK NIGHT OF THE SOUL\nKorova\tIruzkin bat egin\nUrteko diskorik polemikoa izan zitekeen hau baina ez bere baitan duen edukiarengatik… ez duenarengatik baizik. Night of the Soul Danger Mouse, Mark Linkous (Sparklehorse) eta David Lynch zinemagilearen artean eginiko multimedia proiektu bat da. Zinemagileak, Mouse eta Linkous-ek Frank Black, Iggy Pop, Flaming Lips eta Vic Chesnutt bezalako artistekin kolaborazioan eginiko 13 abestientzako argazki liburu bat sortu du. Arazoak hortik azaldu ziren EMI diskoetxeak proiektua ezin argitaratu zitekeela esan zuenean.\nLynchek proiektuaren defentsari bakarka ekin zion eta azkenik Dark Night of the Soul musika gabeko argazki liburu gisa kaleratuko da. Danger Mousek humore puntua ematen dio liburuari, hots, liburuak CR-R bat dakar opari, “nahi duzunarentzat” erabilgarria dena, baina misteriotsuki liberatua (Interenten) izan den disko debekatua eskuratzeko gonbidapena hor dago.\nLege kontuak alde batera utzita Dark Night of the Soul proiektua moztu izanaren pena dugu: Mouse eta Linkousek bilduriko 13 piezak egungo rock alternatiboaren perfektutasunaren isla dira, eta guztiz dohain daude… Flaming Lipsen alde goibela Revenge kantuan, Gruff Rhysen psikodelia eztia Just Waren edo Stroke Julian Casablancasen itzulera Little Girl kantua, EMI diskoetxeaz oroitzeko hiru adibide baino ez dira.\nDark Night of the Soulen, Black Francis bizitu egiten da Angel’s Harp kantuarekin,\nIggy Popek orro egiten du Pain lanean eta James Mercerek (The Shins) gazi-gozoa den Insane Lullaby kantuarekin hileak puntan jarratzen dizkigu. David Lynchek bi pieza Surrealistetan esku hartzen du (Star Eyes eta Dark Night of the Soul) Mouse eta Linkous-ekin batera. The Man Who played God kantu zimurtsuarekin Suzanne Vegaren itzulera dator. Mark Linkous bera ere country folk estiloan eginiko flirt batekin (The Cardigans tadeko Nina Persson-ekin) zerrendaratzen da, Vic Chesnutten Grim Augury, doinu psikodelikoekin batera. Azkenik, Jason Lylek bi balada eskaintzen dizkigu Everytime I’m with You eta Jaykub.\nKantu guztietan Danger Mousen esku ona ageri da, mozketa, konponketa eta berotasuna eskainiz eta kantuak goren mailara eramanaz.\nHilabeteko diskoa litzateke argitaratuko balitz baina ez da hala izango…Badakizu zer egiteko asmoa dugun guk opariz datorren CD-Rarekin?\nCategories: Musika\tTags: Asteko diskoa, Musika\tIruzkinak (1)\n2009(e)ko Ekainak 12 17:37(e)tan\t| #1\ndiskoaren kantak zoragarriak dira benetan!\n“BASURA” ERAKSUKETA: DBR EXPO @ SLIDE SHOP\nZiklopeak SerieBko erakusleihoan


Lanuzteak deitu dituzte ikastoletan eta Ekimen Sozialeko ikastetxeetan - Debagoiena - Goiena.eus\nLanuzteak deitu dituzte ikastoletan eta Ekimen Sozialeko ikastetxeetan\nUbane Madera 2008-05-20 12:25\nLanuztea egiteko deialdia egin dute gaurko, martitzena, gure ibarreko ikastolei begira. Lanuztea LAB eta ELA sindikatuek deitu dute, euren esanetan, ikastoletako sektorean eta Ekimen Sozialeko ikastetxeetan (Itunpeko sarekoak edo sare kontzertatukoak) langileen lan baldintzen hobetzea lortzeko Finantzazio Akordio berria eskatzeko Eusko Jaurlaritzari.\nSindikatu bi horiek diote aldaketa hori eman ostean bakarrik egin ahal izango zaiela aurre langileen oraingo eta etorkizuneko beharrei; Negoziazio Kolektiboaren bidea aldarrikatzen dute eta diote gaur egungo finantzazio ereduarekin ezin zaiela dauden beharrei aurre egin.\nDeialdi horrekin bat egin dute, adibidez, Bergarako Aranzadi ikastolan eta gaur arratsaldean ez dute ez eskolarik ezta zaintza zerbitzurik emango. Eta grebarekin bat egingo du, baita ere, Oñatiko Txantxiku Ikastolak; han ere arratsaldean itxita izango dute zentroa.\nBergarako Mariaren Lagundia ikastetxean ez dute lanuzte deialdiarekin bat egin eta normaltasunez emango dituzte eskolak.\nOñatiko Elkar Hezi ikastetxean esan digutenez, lanuztea egin edo ez bozketa egin zuten eta ezetz irten zen. Beraz, normaltasunez emango dituzte gaur eskolak. Dena dela, langile batzuk joango dira arratsaldean Bilboko manifestaziora.\nArrasateko Arizmendi Ikastolari dagokionez, hemen ez dute grebarik egingo. Baina arrazoia ez da ezezkoa atera dela bozketan. Edurne Baltzategik, Arizmendiko prentsa arduradunak azpimarratu gura izan du eurei ez sindikatuek ez beste inork ez dietela abisatu greba deialdia zegoenik. Beraz, ez dute grebarik egingo.\nGreba egiteaz gainera, gaur arratsaldean manifestazioa dago deituta Bilbon eta gure ibarreko ordezkaritza ere izango da han.


850.000 euroko hiru laguntza-lerroren deialdia egin da familiako esparruaren barnean\ndiru-laguntzen deialdia familia\n850.000 euroko hiru laguntza-lerroren deialdia egin da familiako esparruaren barnean astelehena, 2016.eko maiatzak 30\nGurasoek beren seme-alabak zaintzeko eszedentziak finantzatzeko, familia ugarientzako eta gurasobakarreko familientzako laguntzak dira\nAita bat, jaioberriarekin.\nNafarroako Aldizkari Ofizialak gaur, astelehena, argitaratu ditu Eskubide Sozialetako Departamentuko diru-laguntzen hiru deialdi (850.000 euro, guztira), gurasoek beren seme-alabak zaintzeko langileen eszedentziak finantzatzeko, familia ugarientzat eta gurasobakarreko familientzat.\nLaguntza horiek banakako ebaluazio-araubidea betez emango dira, hau da, espedienteak haien aurkezpen-ordenaren arabera izapidetu eta ebatziko dira, eta aurrekontuan kreditua geratzen den bitartean. Eskaerak Familiaren eta Adingabeen Zuzendariordetzan entregatu behar dira (Erletokieta kalea, 9, Iruña), Nafarroako Gobernuko gainerako erregistroetan eta 30/1992 Legeak ezarritakoa tokietan.\nLehenengo deialdia (450.000 euro) adingabeak eta lehen graduko senideak (aita edo ama) zaintzeko lan-eszedentzia eskatzen duten pertsonei diruz laguntzeko da, eta gaixotasunagatik edo istripu batengatik zuzeneko zaintza eta etengabearen beharra eskatzen dutenak.\nBeste egoera batzuk ere sartzen dira, adibidez: gutxienez % 33ko desgaitasuna duten seme-alabak izatea edo mendekotasunen bat dutenak, haien gradua edozein izanda ere; hiru edo seme-alaba gehiago edukitzea eta bik gutxienez sei urte baino gutxiago izatea; urtebete baino gehiagoko adopzioetarako edo harreran hartzeko; eta erditze, adopzio edo harrera bat baino gehiagotarako.\nLaguntza horiek 450 eta 645,30 euro artean daude hilean lanaldi osoko kontratu baten eszedentzia eskatzen bada. Gaur, maiatzak 30, baino lehen eskatutako eszedentzietarako, laguntza horiek eskuratzeko epea ekainaren 29an amaituko da. Gainerako kasuetan, eskaerak azaroaren 2ra arte aurkeztu daitezke.\nBigarren deialdiarekin (200.000 euro), apartekoak eta beharrezkoak diren gastuak egiten dituzten familia ugariei lagunduko zaie: entzumen-protesiak, preskripzio optikoak, ortopedia edo ortodontzia-tratamenduak.\n500 eurorainoko laguntzak izango dira entzumen-protesirako; 160 eurorainokoa preskripzio optikoetarako, 250 eurorainokoa ortopediarako, eta 600 eurorainokoa ortodontziarako. Ez dute diru-laguntzarik jasoko: eguzkitako betaurrekoek, ukipen-lenteek eta ortodontzia-tratamenduak arrazoi estetikoengatik bada soilik.\nEskaerak urriaren 15a baino lehen aurkeztu daitezke.\nGurasobakarreko familientzako diru-laguntzak\nAzkenik, laguntzen hirugarren lerroa (200.000 euro), adingabeko seme-alabak edo harreran hartutako haurrak beraien kargura bakarrik dituzten pertsona helduentzat dira.\nHonako bikote hauek ere (ezkonduak edo egonkorrak) jaso ditzakete laguntza horiek: alde batetik, lan-arrazoiengatik bikotekidetako bat Nafarroatik at bizi dena, bere etxetik 200 kilometro baino gehiagora eta urtean 240 egun baino gehiagotan; bestetik, genero-indarkeriagatik elkarrekin bizi ez direnak edo bikotekidetako bat espetxeratuta dagoena gutxienez sei hilabetez jarraian.\nLaguntzak azaroaren 2ra arte eska daitezke, 500 eta 800 euro artekoak izango dira, eta ordainketa bakarra egingo da.


Gorputz garapena | Aldapeta María Ikastetxea\nGure gorputza ezagutzea eta zaintzea funtsezkoa da gure buruarekin eta besteekin harreman osasuntsua izateko. Alor horietan lantzen dugu hezkuntza, baita gorputzaren zainketaren eta kirolaren kulturan ere.\nOsasun hezkuntzari eta curriculumez kanpoko jardueren proposamen zabalari esker, ohitura osasuntsuak bere bizitzan txertatuko ditu ikasleak.\nJARDUERA ETA KIROL ESPAZIOAK ETA UNEAK\n3.500 m2-ko espazioa dugu goi mailako kirola egiteko: kiroldegiko zelaia, areto futboleko zelaia, saskibaloiko hiru zelai eta minibasketa. Boleiboleko hiru zelai, belar artifiziala duen futbol-7ko zelaia, erabilpen anitzeko bi areto, rokodromoa… eta aire libreko 3.000 m2-tik gora ere bai.\nEkintza bakoitzak gorputzaren jarrera desberdina behar duenez, gure altzari guztiak malguak dira. Horrela bermatzen dugu gure ikasleen mugikortasuna.\nBaldintza akustikoak, argiak eta aireztapena apropos prestatua dago pertsonei erosotasuna eta giro egokia eskaintzeko.\nJangelako gure zerbitzua ikuspegi zabalago baten baitan dago: hezkuntza gastronomikoari buruzko proiektu baten baitan.\nAldapetak Kirolarekin eta Osasunarekin Konprometitutako Eskolak Programan parte hartzen du.\nGorputzaren dimentsioa lantzen dugu gure gorputza ezagutzeko, haren gaitasunak zein mugak non dauden jakiteko eta bilakaera pertsonalaren abiapuntutzat hartzeko.\nGorputzaren bizipena lantzen dugu izate pertsonalaren osagarri gisa.\nAlebin eta kadete mailako Gipuzkoako azken txapelketan, gure ikastetxeko 2 talde lehen eta hirugarren sailkatu ziren alebin mailan, eta kadete mailako gure talderik onena 4. geratu zen. Bejondeiela!


Irekia Eusko Jaurlaritza - Gobierno Vasco :: Seme-alabak beren kargura dituzten familientzako diru-laguntzen dekretua aldatzeko dekretu-proiektua. Aurretiazko kontsulta publikoaren emaitzak.\nSeme-alabak beren kargura dituzten…\nOnartu nahi den dekretu-proiektuaren helburua, seme-alabak beren kargura dituzten familientzako diru-laguntzak arautzen dituen dekretua aldatzeko dekretu-proiektuarena, hain zuzen ere, bigarren seme edo alabagatiko diru-laguntzak gehitzea da, gaur egun aurreikusita dagoen laguntza-aldia urtebete luzatuta; laguntzok hiru urtetan jasoko dira (semea edo alaba jaiotzean, urtebete egiten duenean, eta azkenik, bi urte egiten dituenean).\nGainera, aldaketa batzuk egin dira, seme-alabak beren kargura dituzten familientzako diru-laguntzak arautzen dituen martxoaren 17ko 30/2015 Dekretuko laguntzen araubidea, funtzionamendua eta kudeaketa hobetzeko.\nHorretarako ezarritako epea igarota, ekarpen bi jaso ziren –bata ekimenaren aldekoa eta bestea kontrakoa–, proposatutako ekimenari buruzko hiru iruzkinekin batera.\nKontsulta publikoko izapidearen emaitza ikusita, eta jasotako iruzkinak aztertu eta baloratuta, «Seme-alabak dituzten familientzako diru-laguntzak arautzen dituen Dekretua aldatzeko dekretu-proiektua» egiteko prozedura izapidetzen jarraituko da, eta Enpleguko eta Gizarte Politiketako sailburuak lehenago onartu beharko duen testua egingo da.


Astronautika - Wikipedia, entziklopedia askea.\nHubble espazio teleskopioaren muntaketa.\nAstronautika edo kosmonautika astro edo espazioko masen artean eta inguruan mugitzeko printzipioen hausnarketa eta horretarako beharrezkoak diren sistema eta medioen diseinu eta garatzeaz arduratzen den zientzia da. Batik bat zientzia hau gailu espazialen diseinuaz eta kosmonauta edo astronauten erosotasun eta bizirauteaz arduratzen da.\nAstronautika hitza astro --izar-- eta naus --ontzi--> nautes --itsasgizon-->nautikos --ontzilaritza-- erro grekoetatik dator, hala nola kosmonautika kosmos --unibertso-- eta naus --ontzi--> nautes --itsasgizon-->nautikos --ontzilaritza-- erroetatik.\nNaiz eta gaur egun asko garatu den zientzia den oso urte gutxi dituenez oro har aeronautikarekin erlazionatzen da eta biak batera lantzen dira normalean elkarren arteko harremana oso estua delarik.\nNahiz eta teorikoki zientzia berria ez den astronautikaren lehen lorpenak ez ziren bigarren mundu gerra ostea arte iritsi gerra hotzaren ondorioz AEB-k eta SESB-k espazioa konkistatzearren saiakerak burutzen hasi zirenean.\nSoyuz kapsula errusiarra espazioan\nWikimedia Commonsen badira fitxategi gehiago, gai hau dutenak: Astronautika\nLehen gailu espaziala SESB-k jaurti zuen 1957ko urriaren 4ean Sputnik satelite artifiziala Kazakstanen dagoen Baikonurgo kosmodromotik orbitaratu zenean, laister jaurtiko zuten estatubatuarrek beren satelitea ere. 1961. urteko apirilaren 12an berriz lehen astronauta orbitaratu zen leku beretik Juri Gagarin Vostok-1 kapsularen barnean lurrari bira bete eman zionean.\nOrriaren azken aldaketa: 25 uztaila 2018, 20:17.


LIGOn bingo!! | Zientziaren labirintoan kokatuz\nHasiera » Gaurkotasunekoak » LIGOn bingo!!\nDuela bizpahiru aste idatzi nuen sarreran, hurrengo batean LIGO interferometroari buruz ariko nintzela esan nuen. Egia esan, jadanik hilabete bat ere pasa da Estatu Batuetako behatoki honek grabitazio uhin baten aurkikuntza erdietsi zuenetik, eta ziur aski, honezkero sobera irakurri eta entzungo zenuten LIGO interferometroaren inguruan. Bada, sarrera honetan, gera daitezkeen zalantzak argitze aldera, zenbait hedabide eta web orritan ikus daitekeenaren laburpen bat egingo dut.\nLehenik eta behin, uhinen interferentzia zer den gogora ekartzea komeniko da. Jakina den bezala, uhin bat espazioan era jarraian hedatzen den oszilazioa da. Hala, olatu baten kasuan, berau pasatzean urak gora eta behera egiten du, mugimendu hori espazioan hedatuz. Hori ordea, uhin bat baino gehiago pultsu bat dela esan daiteke. Uhina pultsu hori periodikoki errepikatzen denean sortzen da.\nBi uhinen arteko interferentzia, hauek puntu batean elkartzen direnean sortzen da. Bi uhinek anplitude eta uhin luzera berbera badaukate, muturreko bi gauza gerta daitezke: uhina erabat desagertzea edo bikoiztea. Honen arabera, soinu seinale berdin berdina igortzen duten bi igorleren artean kokatu ezkero, gure posizioaren arabera ez genuke ezer entzungo edo guztia intentsitate bikoitzarekin iritsiko litzaiguke.\nEntzungo genuke. Azken batean, interferentzia bi uhinen batura baino ez da. Alegia, uhin baten arabera, puntu bat bere oszilazioaren mutur batean badago, eta beste baten arabera, kontrako muturrean, bien baturak bi uhinak puntu horretan desagertzea eragingo du. Alegia, bi uhinen interferentziaren batura bakoitzaren oszilazio egoeraren (fasearen) araberakoa izango da.\nBada, interferometro bat, interferentzia horren bitartez argi izpiaren uhin luzera, distantzia edo argiak material batean duen abiaduraren adierazle den errefrakzio indizea kalkulatzeko erabiltzen den aparatua da. Bertan, argi izpi bat bitan zatitu eta zati bakoitza norabide batean igortzen da. Ondoren, ispilu banak argia hasierako puntura itzularazten du, bi argi izpien interferentzia sortaraziz.\nDuela hilabete inguru aurkitutako uhin motak, espazioa deformatu egiten du. Hau da, bi punturen arteko distantzia aldatu egiten da uhina pasatakoan. Zehatzago esanda, norabide batean espazioa luzatu egiten den bitartean, bere norabide elkarzutean laburtu edo uzkurtu egiten da. Hori interferometro batean igarri ahal izango da, distantzia aldaketak argiak egin behar duen bidea, eta puntu batean duen oszilazio egoera aldatuko baitu. Dena den, aldaketa hauek hutsaren hurrengoak izaten dira, grabitazio uhinak miloika argi urtera sortu eta oso ahulduta iristen baitira guganaino.\nZentzu horretan, LIGO interferometroaren ezaugarririk aipagarriena bere tamaina da. Funtsean elkarren elkarzutak diren 4 km-ko bi besoz osatua dago. Gainera, beso bakoitzaren hasiera eta bukaeran ispilu ezberdinak ditu, interferentzia puntura iritsi aurretik distantzia hori behin eta berriro eginaraziz. Azken batean, bi izpiek egindako bidea erabat berdina baldin bada, interferentzia deuseztatzaile bat sortuko da, inolako seinalerik sortu gabe. Aldiz, uhinak (edo beste edozerk) bi izpietako baten fase aldaketa bat eragin ezkero, intentsitate bat igarriko da.\nHain justu, hemen dago LIGO interferometroak gainditu behar duen zailtasun nagusia. Izan ere, igarritako uhinak behatokiaren 4 km-ko beso bakoitza protoi baten milaren bat luzatu edo laburtu zuen. Alegia, uhina pasatakoan beso batek 4,000000000000000000001 neurtzen zituen, eta besteak 3,999999999999999999999. Esan beharrik ez dago, aldaketa horrek sorturiko seinalea mugimendu sismiko txiki batek edo langile baten akas tekniko batek ere eragin dezakeela. Horregatik, LIGOn nahitaezkoa da neurketa baldintzak, hala nola tenperatura, presioa edo gerta daitezkeen mugimenduak, ongi kontrolatzea. Halaber, beso bakoitzaren barrua ia hutsik dagoela esan daiteke, bertatik ahal den aire guztia kenduta. Aipaturiko baldintza horien aldaketa txiki batek interferometroan seinale aldaketa bat eragin dezakete.\nHala, LIGO bi bixkiz osatua dago. Alegia, elkarren berdin-berdinak diren bi interferometro daude Estatu Batuetan elkarrengandik 3.000 km ingurura: bata Hanforden (Wasingtonen)eta bestea Livingstonen (Louisianan). Kontuan hartu behar da, Einsteinen arabera grabitazio uhin hauek argiaren abiaduran hedatzen direla, 300.000 km/s-ra. Beraz, LIGOk igarritako seinale aldaketa bat grabitazio uhin batek eragina dela esateko, beharrezkoa da seinale bera bi lekutan 10 ms-ko tartean igartzea.\nKasu honetan LIGOren berri izan dugu, baina munduan badira era honetako laser bidezko interferometro gehiago. Garrantzitsuenak Alemaniako GEO, Japoniako TAMA eta Italiako VIRGO direla esan daiteke. Gainera, NASA eta ESAren ekimenez, 2034rako espaziora grabitazio uhinen azterketarako interferometro berri bat bidaltzea pentsatzen ari dira. Honek, lurrak eragindako zarata seinaleak ekidinez, grabitazio uhinen igarpenean zehaztasun haundiagoa lortzeko aukera emango luke.


Ibanek errege magoei idatzitako gutuna - ACG MEDIACION, S.L. - MVPQL\nIbanek errege magoei idatzitako gutuna\n“Errege mago maiteak:\nHiru anaia-arreba gara, eta batzuetan kosta egiten zaigu jostailuak partekatzea, baina primeran pasatzen dugu elkarrekin baloian. Hondatuta dago, ordea, eta beste bat nahi dugu. Handia denez, bere PS4rako bideo-joko bat ere nahi du Oskarrek, eta Hektorrentzat, txikienarentzat, auto bolido batzuk. Nik, berriz, brikolaje-tailerreko zorro bat nahi dut.\nEskolan jostailuak utz ditzaten ere nahi dut, zuek bisita ezin ditzakezuen haurren artean banatzeko. Nik ere halaxe egingo dut, jostailu berriei leku egiteko. Ez ahaztu gure litxarreria eta pijama beroak; hazi egin gara eta txikiak geratu zaizkigu lehengoak.\nHitz ematen dizuet aurten egunero egingo ditudala etxerako lanak eta ongi portatuko naizela.\nOharra: turroi pixka bat eta esnea utziko dizkizuet egongelan.”\nHaiek ilusioaz arduratzen dira; gu, opariak hezitzaileak eta kalitatekoak izateaz. Garrantzitsua da euren adinerako eta gaitasunerako egokiak izatea; kontuz 3 urtetik beherakoentzako pieza txikiekin, baita bateriak dituztenekin ere. CE marka eduki behar dute, fabrikatzaileak, behar bezala identifikatuta egon behar duenak, EBko segurtasun-arau guztiak betetzen dituela egiaztatzen duena. Bideo-jokoetarako, kontuan hartu behar dira PEGI arauak ere. Erosketa tiketa ere gorde behar da, itzulketaren edo erreklamazioren bat egin behar izanez gero, eta jarraibideak irakurri behar dira, aholkatu bezala.\nOso garrantzitsua da konfiantzako saltokietan erostea; aseguruetan bezala, profesionaltasun eta kalitate bermea da. Eta gogoan izan: beherapenetan, kontsumitzailearen eskubide guztiak mantentzen dira.\n#Gustuko dut sare sozialetako zure #Postureoa oporretan… errazago lapurtzeko\nGidari ona bazara… errespetatu txirrindulariak\nLasai... Zure autobus edo hegazkin txartelak asegurua du barne hartuta\nNire lagun batek istripu bat badu, nire autoa gidatzen ari dela … Nik ordaindu behar dut?\n« Bulego profesionalak eta zibererasoak\nMARKES BATEN PARE MATUSALEN BAINO GEHIAGO BIZITZEKO MODUA »


Aspaldion gainbehera zihoan interesa piztu lortu dute aurten selekzioaren bueltan, EAJren laguntza estimagarriarekin. Marka da mende laurdenez Euskadi horren era itxian erabili eta nafarrak berbatik kanpo sentiarazi ostean orain horren asaldatuta ikustea aldaketa dela eta. Nortzuk hasi ziren «Euskadi y Navarra» bezalakoak esaten, «Euskadiko biztanleak» eta antzekoekin euskal herritarren zati handi hori baztertzen? Eta ezerosoen ezker abertzaleko jende nagusia ikusi dut, «Gora Euskadi askatuta» leloaren alde horrenbeste eman duten horiek. Kirol arloak, aitortuko dut, ez dit horrenbeste axola. Ofiziala denean gozatuko dut selekzioaren partidez, baina arriskutsuegia begitantzen zait Gales edo Faroe jartzea estatu gabeko adibidetzat. Selekzioa izateko ez dugula zertan independente izan, alegia. Baliteke, baina selekzioa badaukagu, independente garelako izan dadila, ez alderantziz. Edo kirolariek eurek egin diezaiotela planto piperpotoarekin lehiatzera.\nBaina batzuei bandera legeak inposatzen dien legez, tematuta dirudite beste batzuek espainiar ikurra jeltzaleei inposatzen. Azken hamarkadetan piperpotorik ikusi ez duten herrietara iritsi da bandera, edo eta pintura hori eta gorria bota. Duela hogeita bost urte batzokiren baten oihal hori-gorria agertu balitz, espainiar faxisten ekintza izango zela salatuko genuen. Bilboko udaletxean inposatu izana kritikatu, eta berdin-antzera ezarri beste herri batzuetan, jeltzaleei euskalduntasuna ukatzeko edo kolaborazionismoa leporatzeko. Espainiazale handienak ere ez luke hobeto egingo. Lizartza konkistatzeko beharrik gabe.\nPosted by Urtzi UV at 10:33 No comments: Links to this post\nPosted by Urtzi UV at 11:30 No comments: Links to this post\nKosovo zela gakoa idatzi nuen Montenegroren independentziaren biharamunean. Lagun batek esan zidan Montenegro garrantzitsuagoa zela, Kosovon independentziaren alde %90 baitzegoen, eta Montenegron alde-aurkako proportzioa txikiagoa zenez erreferendumaren garrantzia agerikoa zelako. Gakoa ez ziren lurralde independentistak, ordura arteko haien estatua baizik. Serbia, kasu honetan. Montenegrorekin hizkuntza, kultura eta historiako harreman estuak izan arren, eragozpen handirik gabe «utzi» zion bereizten, Jugoslaviako sei errepubliketako bat izanik. Kosovok, baina, Serbiako lurraldearen haustura dakar, gaur egungo mugen aldaketa. Badakit mundu guztiak esaten duela kasu bakana dela, eta ez dela inorentzako aurrekari izango, baina hori esatea ere aurrekari dela aitortzea da neurri handi baten.\nEsanguratsua baita biztanleen %90etik gora independentziaren alde egonik, Estatu Batuen eta Europa mendebaldeko estatu garrantzitsuenen babesa izanik, de facto Belgraden uztarritik aparte ibilita, zeinen zail gertatzen ari den Kosovoren independentzia. Datorren neguan edo udaberrian lortuko du, baina gutxik usteko zuten orain ez asko gaiak zer-nolako buruko minak sortuko zituen. Horretarako ezinbesteko izan da, beste ezeren gainetik, Kosovoko albaniarren talde negoziatzailean alderdietako ordezkariak egotea eta, etxean elkarri txakurrarenak esanda ere, independentziaren aldeko jarrera garbiari eustea interes partikularren gainetik. Abiapuntu horretatik aurrera, dena dago eztabaidagai, baina independentzia ez da negoziagarri.\nPosted by Urtzi UV at 13:21 No comments: Links to this post\nMundu guztiak esaten duenean kasuak konparatzerik ez dagoela, pentsatu behar da: batetik, desberdintasun handiak daudela, mundu edozein gatazkan egon ohi diren legez, eta, bigarrenik, ukatzeko horrenbeste indar erabiltzen bada, prozesuak alderatu daitezkeelako izango dela.\nEuropako ezkerraren arazo handietako bat mundua bere parametro eurozentriko eta nazionaletan ulertu gura izatea. Eta horren arabera banatu elkartasuna. Herri baten zapalkuntza ez da zapalkuntza eta kito, eta haren aurkako erreakzioa ere ez, noski. Hau da, euskal independentistekiko elkartasuna adieraztekoan, ezkertiarrak direlako izan ohi da, ez independentziarako eskubidea ukatzen dietelako. Gure egitasmoarekin bat datorren neurrian da matxinada bat onargarri, ez jasandako errepresioaren arabera.\nEta jarrera negargarri horretan erridikulu gorena zapaltzaileak heroi bihurtzen direnean gertatzen da, inperialismoak bere interesen arabera egurtu dituelako. Gringoak Milosevici jazartzen bazaizkio, serbiarrek ere onartzen ez duten buruzagi komunista bihurtzen da. Ahmadinejad homofobo eta integristak hortzak erakusten badizkie yankiei, hori bai liderra hori. Bost axola kurduak zapaltzea, homosexualak urkatzea eta komunistak atxilotzea. Saddam Hussein ere martiri, bistan da. Gaur edo udaberrian Putinek indar handiagoa hartuz gero, hura ere galdutako ezkerraren argi? Txetxenia? Zer da hori? Eta albaniar nazionalismoa NATOren jiran dabilenez, serbiarra bultzatu.\nBeti etsaiaren doinuan dantzan.\nPosted by Urtzi UV at 12:17 No comments: Links to this post\nKaukaso aldean eman ditugu azken egunak, Kosovo ostean konpontzeko geratzen diren gatazken berri izateko. Baina ikusi dugu gure interesa bestekoa dela hemen gurekiko daukatena, euskaldunon berezitasunagatik batetik, baina baita mendebaldeko herrialde baten naziotasun arazoak zelan bideratu daitezkeen jakiteagatik. Pasioak gidatutako herriak izatearen ospea daukate, eta konplexua ere badaukate mendebaldarren aurrean.\nBaina mendebaldean gutxik bezala ulertzen dute Espainiarekin bizitzeko ezintasuna. Independentismoa ez dela gauza etniko edo nazionalista hutsa, hain gutxi banderekin, armadekin eta mugekin zerikusia daukan zerbait. Auzo basati batekin edozein harreman ezinezkoa da, beste barik. Edozein arazoren aurrean, bost axola ideologia, erantzuna euskaldunen ehiza daukan estatuarekin ezer gutxi egin daiteke.\nHauteskunde bezperatan iheslari ehiza egon ohi da Ipar Euskal Herrian. Eta botoak horrela irabazten diren herrialdeekin adiskidetasun harremana oso zaila da. Okerrena da anestesiatzea ere lortu duela hainbeste jipoiren ostean. Egunkariak itxi, alderdiak debekatu eta torturaren biktimak gezurtitzat aurkezten diren lekuetan, zaharrak berri.\nHorixe da dagoena. Kaukasoko elurtea baino hotzagorik ez zegoelakoan, hara albistea. Berriz ere euskaldun ehiza abian. Gure auzoan bakarrik, hiru ohe huts gehiago, eta zenbat herri eta zenbat auzo Euskal Herrian.\nZeinen garestia den euskaldun izatea. Eta zeinen merkea euskaldun ehiza.\nPosted by Urtzi UV at 15:27 No comments: Links to this post


Irekia Eusko Jaurlaritza - Gobierno Vasco :: SPRIk berritu egin du Europarekiko konpromisoa euskal ETEei laguntzeko\nSPRIk berritu egin du Europarekiko…\n<img src="https://www.irekia.euskadi.eus/uploads/cover_photos/24123/original/Grupo_SPRI_GV.jpg" style="max-width:100%" alt="" />\n- SPRI-Enpresa garapenerako agentziako zuzendariak, Alexander Arriolak, 2020ra arte iraungo duen hitzarmen bat sinatu du Enterprise Europe Network-ekin (EEN), hots, ETEei laguntzeko EBko tresna funtsezkoenetako batekin.\n- 2008tik hona, euskal enpresek teknologia transferitzeko 33 akordio sinatu dituzte EEN-en bidez.\n- EEN-ek Europa osoko ia 600 erakunde biltzen ditu eta SPRI horietako baten barruan dago, Basque EEN Partzuergoaren barruan hain zuzen.\nEkonomi Garapen eta Lehiakortasun Sailaren menpeko SPRI-Enpresa garapenerako agentziak berritu egin du Europarekiko bere konpromisoa euskal enpresei laguntzeko, batez ere teknologia transferitzeko Enterprise Europe Network-en (EEN) bitartez. EEN hori Europan dagoen funtsezko tresna bat da ETEei laguntzeko, Europako enpresen lehiakortasuna sustatzen baitu enpresa horiei nazioartekotzen lagunduz, teknologi transferentziak ahalbidetuz eta finantzaketako programetarako sarbidea erraztuz. Hitz batean esanda, negozio berriak irekiz eta aberastasuna sustatuz. 2008tik hona, euskal enpresek teknologia transferitzeko 33 akordio sinatu dituzte EEN-en bitartez.\nEEN-ek Europa osoko ia 600 erakunde biltzen ditu, eta SPRI horietako baten barruan dago, Basquee ENN Partzuergoaren barruan hain zuzen. Partzuergo horren barruan daude baita ere Bilbo, Gipuzkoa eta Arabako Merkataritza Ganberak, Innobasque eta Beaz.\nIragan urtarrilaren 12an, SPRI Taldeko zuzendari nagusi Alexander Arriolak -SPRI da Basque Enterprise Europe Network (Basque EEN) Partzuergoaren koordinatzailea-, eta Patrick Lambert-ek, Enpresa Txiki eta Ertainentzako Agentzia Exekutiboko (EASME) zuzendari exekutiboak, Europako Batzordeak eurengan delegatutako ahalmenez, lankidetza hitzarmen berri bat sinatu zuten 2015-2020 aldirako.\nEEN 2008an sortu zenez gero, euskal enpresek teknologia transferitzeko 33 akordio sinatu dituzte eta 4.000tik gora lagunek parte hartu dute EENren jarduerei buruzko aholkularitza eta informazio jardunaldi eta ekitaldietan. Bakarrik azken bi urteetan ia 20 ekitaldi antolatu dira.\nSinatutako hitzarmenari esker, Basque EEN-ek (http://www.eenbasque.net/) aurrerantzean ere eskainiko dizkie enpresei –batez ere euskal enpresei– Europako politikei eta negozio aukerei buruzko informazio eta aholkularitza zerbitzuak, laguntza emango die teknologi transferentziako prozesuetan eta sarbidea erraztuko die I+G+B finantzatzeko Europako programetara.\nZazpi urte hauetan euskal ETEek aukera izan dute beste herrialde batzuetako konpainiekin harremanetan jartzeko eta beren ezagutzak haiekin trukatzeko. Horri esker, enpresa eta teknologi arloko 8.200dik gora lankidetza akordio sinatu dira EEN sarean, sare hori 50etik gora herrialdetan hedatua dagoelarik, Amerika eta Asiako merkatuak barne.\nGrupo_SPRI_GV.jpg 400 KB (jpg)


2003ko azaroan, Gernikan bildu ginen, «Memoria eta Historia» hizpide, Associación d’Escriptors en Llengua Catalana (AELC), Asociación de Escritores en Língua Galega (AELG) eta Euskal Idazleen Elkartea (EIE).\nUrtez urte gai berriak jorratuz eta garai berriak urratuz elkartzen da Galeusca, eta orduko hartan elkarte bakoitzetik 15 autore hautatzea erabaki zen, orain Pamielarekin argitaratu dugun antologia egiteko (Antoloxia poética. Poesia antologia. Antologia poética (1990-2003), Iruñea, Pamiela, 2004).\nLiburu honen alde esan dezadan, Galeusca hartan erabaki bezala, Elkarte bakoitzak Irakurle Batzorde bat eratu zuela —gure kasuan bost lagunez osatua— eta euskaldunak hamabost urteko epean argitaratutako 235 poesia liburuen artean hautatuak izan zirela.\nInolaz ere, antologia honetan bildutako euskal egile gehienek poesia landu dute, ia nagusiki. Horregatixe, hain zuzen ere, askotan idazle hauetako asko ez dira, poesia zaleen ezagun izanagatik, euskal literaturaren zaleak direnentzat oso ezagun.\nBerdenboran, esan dezadan, antologia honetan dauden guztiak beharrezkoak direla 1990-2003 urteetan bere lana gauzatu dutenen eta gauzatzen jarraitzen dutenen panorama aurkezteko. Are eta gehiago, beste hainbat antologietan agertu ez den anitzek ere egina baitu bere bidea, isil-isila, ohiko kritiken artera iristen ez den liburu-motalanduz, poesia landuz; ohiko aldarrikapen pertsonaletatik urrun samar, askotan.\nEta liburu honen aurka, esan dezadan, hamabost urteko ibilbidea markatzeko hamabost izen hautatzeak beste hamaika kanpoan uztea ekarri duela; horien artean, urte hauetan argitaratu arren, beraien lan gehienak 1990are n aurretik ibilbide luzea egina zeukatenenak, edo hamarkada hauetan hasi eta oraindik beraien ibilbidean urrats handiak emango dituzten gazteagoenak. Izan ere, poesia ere ez da, jada, gazteek euskal literaturan duten sarbide bakarra .\nAntologia honetan sartutakoak eta sartu gabeak, batzuek eta besteek egin dute ibilbidea eta egiten ari dira ibilbide... eta inork jakin nahi badu zein den euskal poesiaren osasuna ondo harro esan dezakegu: oso ona da, eta hobea litzateke irakurle gehiagotara iritsiko bagina.\nEkimen bat den liburu baten alde\nPoesia antologia (1900-2003) liburua ekimen batean txertatua dator. Liburu a ren aurkezpena Ourensen egin zen, baina baita, aurretik, Oñatin ere, Gu eta gure hizkuntzak kultura ekitaldien artean, zeinetan Galizia, Katalunia eta Euskal Herriko poetak, musikariak, dantzariak eta gastronomia bildu zituen Laixan elkarteak, hainbat erakunde eta enpresen laguntzarekin.\nArrasto batean sortutako liburua da inolaz. Alde batetik, 2002. urtean «Mugak hautsi»leloarekin Mallorcan, Balear Uharteetako Gobernuko Kultura Sailak Balearretan katalaneraz sortutako literatura atzerriratzeko urratsak aztertuta ekin baitzion EIEk urte hauetako ibilbideari.\nHarrez gero, Euskal Liburugintza Atzerriratzeko Plangintza bultzatzeko ibilbideari eutsi diogu, batzuetan gure gisara eta besteetan beste batzuekin elkarlanean. Hala, 2003 urteko Galeuscan, Unescoren bidez euskal liburuak atzerriratzeko ireki zitezkeen bideak aztertzeko bilera antolatu zuen EIEk. 2004an EIEk sinatua du Unescorekin hitzarmena eta 2005erako hiru euskal liburu argitaratzeko esku artean dauzkan baliabideak jarriko ditu.\nBitarte horretan, Galeuscako antologia bezala, argitaratu da Estatu Batuetan Euskal Idazleen Elkartearen laguntzarekin, eta Reyes Lazarok koordinatuta, bost unibertsitate artean argitara ematen den Metamorphoses aldizkarian poesiari eskaini zaion monografikoa. Words and Worlds. Hitzak eta Biz(H)itzak izenburupean apailatutako monografikoa, literatur itzulpenean diharduten bost fakultateren artean sortutako aldizkaria da (Massachussetseko Unibertsitatea, Smith College, Amherst College, Hampshire College eta Mt. Holyoke College). Metamorphoses aldizkariak ale bikoitza atera du, besteak beste, euskal kulturaren nortasuna ezagutarazteko. Monografiko horretan beste hainbat euskal poeten testuak agertzen dira euskara eta ingelesera itzulirik, eta CD batean, gainera, entzun daitezke horietako hainbat —esate batera Bernardo Atxagaren Written in USA poema bikaina eta Mikel Laboaren musika—.\nBitarte horretan, Euskal Herria eta Kataluniako idazleen arteko harremanak estutzen ari dira. 2003 urtean Bartzelonan eta Tarragonan aritu dira lau poeta euskaldun eta lau poeta katalandar, eta aurten Euskal Herrian Veus\nParal.leles, Pirineoak-Pirineus, d’una riba a l’altra izenek o poesia-emanaldiak. Gainera, poesia antologia elebiduna\nargitaratu da ekintza horren harira.\nEuskal Herria eta Kataluniako idazleen artean ere izan zen Pirinioetan, oraingoan, beste elkarteratzerik. Hizkuntza bakoitzean diharduten hamarna idazle elkartu dira 2004ko udan, eta 2005ean ospatuko da Hizpide: Idazleen topaketak Xaretan berriro. Eta Xaretako herrietan, alegia, Sara, Urdazubi eta Zugarramurdin ikusiaz eta biziaz beste liburu bat argitaratuko da, euskal idazle eta idazle katalandarren artean, iaz Vall de Bou-n egondakoen lanekin argitaratzear den beste baten segida, oraingoa.\nGoian aipatutako ekintza horiekin, harremanek maila pertsonalean eskain dezaketen aberastasunaz gain, EIEk idatzizko euskarriaren aldeko eta iraupena bermatzen duten beste euskarrien aldeko apustu garbia egiten du. Euskal Herrian idazten denaren berri munduan zabaltzea euskal kulturaren lekukotasuna ematea baita. Euskaldunak mintzagai eta hizpide izatetik, sortzen ari garen kulturaren esatari izatera jauzi egin behar dugulakoan.\nEkintza horiek eta beste batzuk antolatzeko, EIEk elkarlanerako eta elkart rukerako apustua berretsi du: herri erakunde, elkarte, enpresa eta norbanakoekin.\nAlde horretatik, ezin ahaztu aurrera begira ere horrelako urratsak emateko abagune egokia eskaintzen duela Galeuscak. Izan ere, 2004an Ourensen elkartu gara, eta datorren urterako beste horrenbeste gauzatu nahi genuke\nipuingintzarekin, Galeuscako nazioen kulturetan hamabost urteotan osatu den ipuingintzarekin.\nEzin ahaztu, alde horretatik, baita ere, EIE bere webgunerako sortzen ari den euskal idazleen laginen bilduma, euskaraz eta ingelesez. Ezin ahaztu, aurtengo Galeuscan ere, Poesia antologia-ko testuak ingelesera itzuliko direla eta web orrian jarri, gutxienez.\nLiburuaren eta gure literatura atzerriratzearen alde arituz, Galeuscaren alde mintzatu nahi dut. Hainbeste aldiz entzun baitugu, izan ere, gure artean, Galeuscaren zergatiari buruzko galdera.\nAtzera bideetan murgil egin gabe, 1933raino jo edota demokrazia garaiko urrats literario guztiez aritu gabe, etorkizunean, zertarakoan metatu nahi ditut Galeuscaren aldeko arrazoi gehienak. Goian, azken urteetan hartutako erabakien bidez gure elkarteak bere egitekoen artean Galeuscako hausnarketak nola txertatu dituen erakusten saiatu naiz, gutxi asko. Garbi dago, Galeuscara biltzen garen elkarteok , urtean behin hitz egiteaz harantzago eramango gaituzten bideak jorratzeko abaguneak sortu nahi ditugula. Eta hala ere, ekintza andana honekin batera —eta ziurrenik aurretik— bada hurrengo Galeusca-etara joateko adinako beste arrazoirik.\n1. Elkar ez ezagutzera garamatzaten konplexu baztertzaileak apurtzera, aurren-aurrena . Elkarren berri izan eta elkar\nez zapuztearena ez da gutxienekoa. Eta alde honetatik esan beharrean nago, Espainiako idazleen artean Egunkaria-ren itxierarekin elkartasuna eta laguntza Galeuscaren bidetik bakarrik jaso genuela, ia-ia (Madrilgo hainbaten kasua salbuetsiz). Azpimarratu egin nahi dut Galeuscako elkarteetako kideen laguntza behar-beharrezkoa izan zela eta dela mono-kulturaren hatzaparretan itota ez geratzeko. Eta Galeuscaren bidez egin genuela Kataluniako Pen Clubaren ezagutza, eta haiei esker bideratu dugula Euskal Herrikoa, azken urteetan desagertuta zegoena.\nElkarrekiko interesak indartu egiten gaitu. Euskal literaturaren berri literatura galiziar eta katalandarrarekin batera ematea, orain alde guztietan eskatzen den sinergia bada jada gure artean, eta indartu egiten gaitu sinergia horrek, eta indartsuago egin gaitzake.\n2. Bakarka egin ezin duguna, elkarrekin egitera.Jauzi egitekotan egin dezagun urrutiago, esaten dute askok. Itzultzekotan gaztelaniara, ingelesera... Askori entzun diot. Beti urrutiago eta beti zailagoa da, ia beti, besteentzat pentsatzen den eginkizuna. Eta neuri ez zait axola Marterain o egiten badugu ere. Baina ez dezagun ahaztu testuak itzultzen direnean ez direla hizkuntza batetik bestera bakarrik itzultzen, baizik eta kultura batetik bestera ere, eta, euskal testuak jasotzeko, beste kulturek euskal kulturarekik o mespretxua eta erdeinua ez den beste irrikirik ere behar dutela.\nOndo da maite ez gaituztenak ez gorrotatzea, baina e rgelkeria galanta da maite gaituztenak gorrotatzea. Eta, hain zuzen ere, horixe dut, askotan, Galeusca bezala hainbat elkarteratzeen aurka. Beti besteen edo beste norbaiten aurka aritzeko aitzakia —bilgune aproposenak bilakatzen direl a — .\nGai honetan uste dut, iaiorik bada inon, Euskal Herrian aurki daitezkeela idazlerik iaioenak. Beti urrutiko intxaurrak abonatzen aurren-puntakoak: lumero uno, esaten duguna. Antza denez, euskal literaturan, norbere liburua edo norbere argitaletxekoren bat ez bada, onik aurkitzen ez dakiten idazleak izan daitezke punta-puntako bakarrak, alegia, erdal literaturak bakarrik ase ditzaketenak. Hori bai, beti euskal literaturan falta denaz, egiten ez denaz beste inor baino ozenkiago mintzatzeko prest. Horiek balira bezala idazle argiaren ezaugarri bipilenak!\nAlde horretatik ez nau harritzen batere gutaz interesa duenari barrez eta burlaz erantzutea, eta gutaz interes izpirik ez duenaren atean, joka eta joka aritzeko dagoen joera aparta. Eta horixe da —bakarren bat jorratzera ez bada— zertara ez dakitela biltzen diren bilkura askoren amaiera. Monologatzaileek elkarrizketa dute amets, sarri, nahiz eta\nesnaeran beste monologatzaile gorrekin aritu ondoren,isolamendu handiagoa baizik aurkitu ez.\nBaina elkarte guztiek —eta EIEk ere bai, noski— badu bere estatutuetan agertzen ez den arren biziarazten duen helburu bat: bakarka egin ezin dena elkarrekin egiteko ahaleginak bultzatzea. Elkarte batekin zerbaiten alde aritzeak badu bakarka egin ez daitekeen zerbait: besteen posizioak eta iritziak kontuan hartuta jardutea. Eta badut hori, printzipioz, elkarlan guztien alde.\nEta indar hori besteek sortzen eta eragiten dutenaz hitz egiteko baino gehiago norberak egin behar duenaz kezkatzeko, norbere egitekoetara ekartzeko erabili behar da. Beasaingo Ikastolan Kilometroetan aldarrikatzen genuena elkarlanean mamitu baitaiteke: Izateko sortu, sortzeko izan.\nGaleuscatik Massachussets-era, beraz, Metamorphoses aldizkariaren azken alearekin batera, eta, nola ez, Kulturaren Euskal Planetik Euskal Kulturaren Planera.\nKulturaren Euskal Planetik Euskal Kulturaren Planera\nBeste hainbat planekin edo beste hainbat planen babesean, Euskal Erkidegoko Kultura Sailak Kulturaren euskal planaren berri eman du, eta komunikabideetan izan du, behintzat, oihartzunik.\nPlan honek badu zerbait bere alde: Plan bat egiteko erabakia. Horrekin batera, plan hori adosteko borondatea. Horrekin batera, planarekin Kulturarako diru gehiago lortzeko nahia.\nBaina bada zerbait, bere gisara, Euskal Erkidegoko Kultura Sailak egin ezin duena. Euskal Kulturaren Plana planteatu behar dugunak euskal kulturan dihardugun elkarteak gara, euskararen lurraldeetan, euskararen lurraldeen administrazioetan; Euskal Herrian dihardugun elkarteak, bazkunak, kooperatibak, enpresak, hiritarrak. Kulturaren euskal plana euskal kulturaren plana izatera irits dadin, geuk ere erabaki egin behar dugu hogeita bost urte barru gaur ezinbestekoa dena eginda egon dadin zein urrats eman behar dugun. Kulturaren Euskal Plana Euskal Kulturaren Plana izan dadin, elkarrekin adostu behar dugu urrutira iristeko zer egin behar dugun eta zer egin behar ez dugun. Kulturaren Euskal Plana Euskal Kulturaren Plana izan dadin, diru gehiago lortu behar dugu, beti bezala, handik eta hemendik; eskean batzuetan eta gure irabazpideak gure kulturari berriz eskainiz, gehienetan; bermeak bilduz, arriskuak neurtuz, beldur eta konplexuak alboratuz.\nEta horretarako, entseiucarrean, aspaldi proposatu zuen bidea Axularrek: utz dezagun ahal dugun lanik gutxiena Gerorako; gero esan zuenak, bego esan baitzuen.


Ikus-entzunezko proiektuak -fikzioa, animazioa, dokumentalak nahiz telesailak- garatu eta ekoizteko nahiz gidoiak idazteko laguntzak - kulturaraba - web.araba.eus\nIkus-entzunezko proiektuak -fikzioa, animazioa, dokumentalak nahiz telesailak- garatu eta ekoizteko nahiz gidoiak idazteko laguntzak - kulturaraba\nnull Ikus-entzunezko proiektuak -fikzioa, animazioa, dokumentalak nahiz telesailak- garatu eta ekoizteko nahiz gidoiak idazteko laguntzak\nIkus-entzunezko proiektuak -fikzioa, animazioa, dokumentalak nahiz telesailak- garatu eta ekoizteko eta gidoiak idazteko laguntzak emateko udal programaren deialdi publikoa eta hori arautuko duten oinarriak. Vitoria-Gasteizko Udala. 2019. urtea\nPertsona fisiko edo juridiko pribatu independienteak, merkataritza-jarduera bat burutzen badute eta horien Jarduera Ekonomikoen gaineko Zergaren epigrafea bat etorri beharko da laguntza eskatutako jarduerarekin. Enpresaren egoitza eta helbide fiskala Gasteizko udalerrian edukitzea derrigorrezkoa da.\n2019. urtea: abuztuaren 21era arte.\n20 egun balioduneko izango da eskabideak aurkezteko epea, deialdiaren laburpena Arabako Lurralde Historikoaren Aldizkari Ofizialean argitaratzen den egunaren biharamunetik (ALHAO, 83 zk. 2019ko uztailaren 19a)